Bayern utrpel hanebnú prehru, vo Frankfurte dostal päť gólov
 Slovensko
 Anglicko
 Španielsko
Nemecko
 Taliansko
 Francúzsko
 Česko

BERLÍN. Futbalisti nemeckého majstra Bayern Mníchov prehrali v 10. kole Bundesligy na pôde Eintrachtu Frankfurt 1:5. Bayern utrpel najťažšiu ligovú prehru od apríla 2009, keď na pôde Wolfsburgu utŕžil debakel 1:5. Po najvyššej bundesligovej prehre za viac ako desať rokov vyslovil tréner futbalistov Bayernu Mníchov Niko Kovač pochybnosti o svojom ďalšom pôsobení na lavičke Bavorov. "Viem, ako to vo futbale funguje. Nie som naivný," povedal Kovač po zdrvujúcej prehre 1:5 na ihrisku Eintrachtu Frankfurt. Na otázku, či skoré vylúčenie Jerome Boatenga ovplyvnilo priebeh zápasu Kovač, ktorý už v uplynulej sezóne bol terčom kritiky, povedal: "Nie je dôležité čo poviem ja." Bavori dohrávali od deviatej minúty bez vylúčeného Jeromea Boatenga, čo domáci dokonale využili. Lipsko deklasovalo 8:0 a v tabuľke poskočilo na druhé miesto, hetrikom sa blysol Timo Werner. O vysokom víťazstve rozhodli domáci už v prvom polčase, ktorý vyhrali 5:0. Borussia Mönchengladbach zvíťazila na ihrisku Bayeru Leverkusen 2:1 a upevnila si líderskú pozíciu v tabuľke. László Bénes sa v drese hostí dostal na ihrisko v 81. minúte, keď vystriedal Jonasa Hofmanna. Prvú prehru v sezóne utrpel Wolfsburg, ktorý podľahol v Signal Iduna Parku domácemu Dortmundu 0:3. V záverečnom zápase sobotňajšieho programu zvíťazil v berlínskom derby Union nad Herthou 1:0, keď o jediný presný zásah zápasu sa postaral v prvej minúte nadstaveného času z pokutového kopu Sebastian Polter. Slovenský reprezentant Ondrej Duda bol celý duel na lavičke náhradníkov Herthy. Bundesliga 2019/2020 - 10. kolo - výsledky - sobota Góly: 25. Kostic, 33. Sow, 49. Abraham, 61. Hinteregger, 85. Paciencia - 37. Lewandowski. ČK: 9. J. Boateg (Bayern). Góly: 25. Volland - 18. Wendt, 42. Thuram. ČK: 90.+6 Bailey (Leverkusen). /L. Bénes (Mönchengladbach) nastúpil v 81. min/ Góly: 52. T. Hazard, 58. Guerreiro, 88. Götze (z 11 m). Góly: 30., 48., 87. Werner, 5. Sabitzer, 35. Nkunku, 39. Halstenberg, 44. Poulsen, 50. Mukiele. Góly: 9. Rashica, 59. Gebre Selassie - 26., 90.+3 Petersen. ČK: 87. Haberer (Freiburg) Gól: 90.+1 Polter. /O. Duda (Hertha) bol na lavičke náhradníkov/


Obchodná dohoda s piatimi krajinami južnej Afriky začala platiť

Dohoda o hospodárskom partnerstve môže zabezpečiť pre krajiny z juhu Afriky pracovné miesta a udržateľný hospodársky rast.

BRUSEL. Európska komisia (EK) dnes oznámila, že do platnosti vstúpila dohoda s piatimi juhoafrickými krajinami zameraná na ich hospodársky rozvoj, ktorá zabezpečuje okamžitý bezcolný a bezkvótový prístup ich vývozov na trh EÚ. Podľa stanoviska EK sa nadobudnutím platnosti dohody o hospodárskom partnerstve (DHP) otvára nová kapitola dvojstranných vzťahov medzi EÚ a piatimi krajinami južnej Afriky - Botswanou, Južnou Afrikou, Lesothom, Namíbiou a Svazijskom. Dohoda sa vzťahuje aj na obchod medzi EÚ a týmito piatimi krajinami. Mozambik ako ďalšia krajina tohto regiónu sa momentálne nachádza v procese ratifikácie dohody a pripojí sa k nej hneď po tom, ako tento proces zavŕši. Eurokomisárka pre obchod Cecilia Malmströmová v tejto súvislosti zdôraznila dôležitosť stabilných obchodných partnerstiev medzi Európou a Afrikou. "Dohoda, ktorú práve uvádzame do života, podporí udržateľný hospodársky rast a regionálnu integráciu v južnej Afrike, pričom jej účelom je pomôcť ľudom vymaniť sa v nasledujúcich rokoch z chudoby. Afrika je rozvíjajúci sa kontinent a dohody o hospodárskom partnerstve boli vypracované tak, aby maximalizovali túto dynamiku," skonštatovala komisárka. Komisár EÚ pre medzinárodnú spoluprácu a rozvoj Neven Mimica dodal, že to, čo môže dohoda o hospodárskom partnerstve zabezpečiť pre krajiny z juhu Afriky, sú pracovné miesta a udržateľný hospodársky rast. Dohoda o hospodárskom partnerstve zohľadňuje rôzne úrovne rozvoja partnerov a poskytuje im bezcolný a bezkvótový prístup na európsky trh, čím vznikla situácia, ktorá prekračuje rámec ich súčasných dvojstranných dohôd s EÚ. Na druhej strane sa trhy týchto juhoafrických krajín iba čiastočne a postupne otvoria pre vývoz z krajín EÚ, čím sa pre ich priemyselné odvetvia zabezpečia medziprodukty, ktoré potrebujú na podporu rastu. Dohoda stanovuje aj niekoľko ochranných opatrení v týchto krajinách, napríklad pre vznikajúce, krehké priemyselné odvetvia. Výrobcom z juhoafrických krajín poskytuje väčšiu flexibilitu, aby mohli zostavovať výrobky zo súčiastok z rôznych krajín bez rizika, že stratia voľný prístup na trh EÚ. Takzvaná Skupina štátov SADC-DHP pozostáva zo šiestich z 15 členov Juhoafrického spoločenstva pre rozvoj (SADC) - z Botswany, Lesotha, Mozambiku, Namíbie, Svazijska a Južnej Afriky. Angola má štatút pozorovateľa a k dohode môže pristúpiť v budúcnosti. EÚ je najväčším obchodným partnerom štátov SADC-DHP.


Šípkový sirup

1 kg dozretých šípok 1 kg kryštálový cukor 1,5 l vody Dozreté šípky popučíme, zalejeme vodou, privedieme k varu a varíme na miernom ohni päť - desať minút. Zmes necháme vychladnúť, ešte raz dôkladne popučíme a precedíme cez gázu. Prepasírovanú zmes opäť privedieme k varu, pridáme cukor. Odstavíme a miešame, aby sa rozpustil všetok cukor. Horúci sirup plníme do sterilizovaných fliaš. Na zrelé šípky si budeme musieť počkať ešte aspoň do septembra. Najlepšie sú však vtedy, keď prejdú prvými mrazmi, vtedy sa ich chuť zvýrazní. Ale pozor, ak ostanú vonku pri opakovaných a silných mrazoch, znehodnotia sa. Zbierať sa dajú až do novembra, najlepšie obdobie na zber je suché e a slnečné počasie. Sila šípok spočíva v obsahu viacerých prospešných látok, najmä vitamínu C, pôsobia tiež ako antioxidanty. Obsahujú aj horčík, vďaka čomu majú protistresové účinky. Keď ich nespracujete čerstvé napríklad do sirupu alebo do džemu, môžete si ich usušiť a v zime si z nich variť čaj.


KDH nevylučuje spoluprácu so Smerom, žiada však zmeny

BRATISLAVA. Mimoparlamentné KDH úplne nevylučuje spoluprácu so Smerom v prípade, že by sa dostalo v nasledujúcich parlamentných voľbách do Národnej rady SR. Vo vládnom Smere by však muselo dôjsť k zmenám, zdôraznil vo štvrtok na tlačovej konferencii šéf KDH Alojz Hlina. "Súčasné IČO Smeru je však pre nás momentálne úplne neprijateľné. No ak sa z neho niečo odvalí, potom sa o tom možno dá rozprávať," povedal Hlina. S vládnymi stranami SNS a Most-Híd vidí priestor na určitú diskusiu. Hlina nechce, aby sa KDH v politike prezentovalo ako vlažná strana. KDH to podľa neho nesvedčí. Ako šéf strany chce dávať stanoviská, z ktorých bude jasné "buď, alebo".


Skladba mestskej zelene sa mení

Nielen ľudia, ale aj stromy v meste sa musia prispôsobiť meniacej sa klíme. Pri výbere nových druhov treba byť opatrný.

BRATISLAVA. Vlny horúčav, ktoré zasiahli toto leto Bratislavu, si vyžiadali daň aj vo forme vyschnutých stromov. Jedným z dôvodov je aj nevhodná druhová skladba zelene. Stromy, ktoré sa v minulosti vysádzali, už pre toto prostredie nie sú vhodné. Magistrát aj jednotlivé mestské časti sľubujú vyschnuté stromy nahradiť. V Starom Meste zaznamenávajú vysychanie stromov takmer každý rok. Je to preto, lebo v tejto mestskej časti sadia pomerne veľké stromy, s obvodom kmeňa okolo 20 centimetrov. „Pri zásahu, akým presádzanie je, treba vždy rátať s tým, že ten strom to nemusí zvládnuť,“ ozrejmila Nora Gubková, hovorkyňa Starého Mesta. Práve pre takéto prípady má táto mestská časť pri novej výsadbe zabezpečenú trojročnú záruku. Podľa Gubkovej je naviac tento rok naozaj dlhotrvajúce extrémne teplo, takže aj podzemná vlaha je veľmi nízka. To spôsobuje vysychanie aj starších stromov. V Petržalke zaznamenali, že v dôsledku nadmerných horúčav začali listy mladých stromov vädnúť a schnúť. „Zhodením listov mladé stromy reagujú na extrémne horúčavy. Týmto spôsobom šetria vodu, ktorá sa vyparuje práve cez listy. Niekedy sa stáva, že je výpar väčší ako dodaná voda, a potom napriek zavlažovaniu stromy uschnú,“ ozrejmila hovorkyňa Petržalky Michaela Platznerová. Stav mladých stromov priebežne monitorujú a v prípade vyschnutia vysadia náhradný. V Ružinove toto leto vysychali hlavne krátkovetvé stromy, najmä brezy, z pôvodnej výsadby ešte zo 60. rokov. Stav novovysadených stromov sa tiež zhoršil. Aj v Novom Meste počas tohto leta zaznamenali vysychanie stromov . „Nie vždy to však súvisí s horúcim počasím – v niektorých lokalitách, napríklad na Hattalovej ulici, sme zaznamenali vysychanie stromov aj napriek zavlažovaniu. V tomto prípade ide podľa všetkého o problém s pôdou,“ povedal Marek Tettinger, hovorca Nového Mesta. Bližšie informácie si sľubujú od rozborov pôdy na týchto miestach. Za posledných 50 rokov sme zaznamenali na Slovensku významne rastúci trend teploty vzduchu. Táto narástla o približne 2 °C, čo je rozdiel medzi Komárnom a Žilinou alebo rozdiel v nadmorskej výške 350 metrov. Okrem oteplenia klimatická zmena so sebou prináša aj častejší výskyt tropických a supertropických dní, teda dní s maximálnou teplotou 30 °C alebo 35 °C a viac. „V roku 2015 sme mali na Slovensku až 23 supertropických dní, pričom pred rokom 1990 to bolo najviac päť dní za rok,“ ozrejmil klimatológ Milan Lapin pre The Slovak Spectator. Výrazne vzrástol aj počet a závažnosť vĺn horúčav trvajúcich najmenej päť dní. „Horúce počasie je obvykle spojené aj s nízkou relatívnou vlhkosťou vzduchu a vysokými požiadavkami na zavlaženie pôdy,“ dodal Lapin. To spôsobilo, že po roku 1990 významne vzrástol počet a závažnosť suchých periód. Podľa krajinnej architektky a expertky na mestskú zeleň Zuzany Hudekovej však zmena klímy neznamená zjednodušene, že na Slovensku nastanú pomery charakteristické pre súčasnú južnú Európu. „Okrem zvýšenia priemernej ročnej teploty má zásadnú dôležitosť fakt, že aj v budúcnosti sa budú na území Slovenska vyskytovať zimy so silnými mrazmi, ktoré sa v Stredomorí nevyskytujú,“ ozrejmila Hudeková. Základným kritériom výberu drevín pre budúce zmenené podmienky je teda nielen dostatočná suchovzdornosť, ale aj zimovzdornosť. Preto pri novej výsadbe Hudeková odporúča sadiť aj druhy, ktoré doposiaľ neboli pre naše súčasné podmienky vhodné pre vyššie nároky na teplotu a ktoré budú znášať výrazné letné suchá. Z dôvodu, že často nie sme pri samotnej výsadbe schopní zabezpečiť jej adekvátnu následnú starostlivosť, neodporúča vysádzať zbytočne vyspelé či vzrastlé sadenice a sadenice, ktoré boli vypestované v nadmerne priaznivých podmienkach, kedže majú horšiu adaptačnú schopnosť. To isté platí aj pre zakladanie nových plôch zelene, osobitne v prípade neistej kvality a zabezpečenia finančne náročnej údržby treba tieto plochy zelene koncipovať tak, aby budúca zeleň bola čo najmenej závislá od pravidelnej starostlivosti. „V prípade stromov zásadnú rolu tu hrá predovšetkým dostatočne veľký priestor pre budúce korene stromu,“ ozrejmila Hudeková. Čo sa týka výberu vhodných druhov zelene do mesta, neexistuje drevina, ktorá by spĺňala všetky kritériá. „Dreviny odolné voči extrémne nepriaznivým podmienkam môžu mať na druhej strane nižšiu schopnosť vyhovieť ostatným kritériám, napríklad vo vyššom veku majú krehké drevo ako napríklad gledíčia či paulovnia. Pôvodom domáce dreviny, ktoré by sme mali z dôvodu ochrany biodiverzity preferovať, často veľmi zle znášajú zmenené podmienky v mestách,“ vysvetlila Hudeková. Magistrát aj mestské časti vzhľadom na zmenu klimatických podmienok už menia druhovú skladbu novovysádzaných stromov alebo tak plánujú urobiť. Napríklad magistrát na Františkánskom námestí nahradil pôvodné brestovce hruškami. Staré Mesto prispôsobuje druhové zloženie drevín vyšším teplotám už dlhodobejšie, keďže problém zmeny klímy nie je problémom len tohto leta. „Skúšame vysádzať nové druhy, ktoré lepšie znášajú sucho a zmeny teplôt,“ ozrejmila Gubková. Náročné klimatické pomery dobre znášajú nové kultivary brestovca, ale aj platany. V Ružinove a Novom Meste zatiaľ zmenu skladby zelene iba plánujú. „Situáciu riešime a konzultujeme ju s odborníkmi. V budúcnosti budeme vysádzať teplomilnejšie stromy,“ Povedal Tettinger. Hudeková odporúča chrániť záhony či koreňové misy stromov pred nadmerným vysúšaním mulčovaním, teda zakrývaním slamou či kôrou, alebo aj štrkom. Trávniku pomôže, keď ho nebudeme tak často a tak nakrátko kosiť. „Ponechaním výšky trávnika do výšky desať centimetrov sa dosiahne menšie preschýnanie pôdy počas letných horúčav,“ ozrejmila Hudeková. V prípade, že trávnik nie je pravidelne „umelo“ zavlažovaný, odporúča sa počas obdobia kombinácie letných horúčav a sucha kosenie úplne vylúčiť. Nízko kosený nezalievaný trávnik, ktorý však u nás prevláda, veľmi ľahko preschýna. Takýto trávnik sa mení z plochy, ktorá mala územie v lete ochladzovať, na plochu, ktorá sa mimoriadne vysoko prehrieva. „Viaceré výskumy potvrdili, že ide o teplotu porovnateľnú s rozohriatym asfaltom. Následný dážď nie schopný sa do takejto presušenej pôdy vsiaknuť, alebo len v obmedzenej miere, a z územia jednoducho odtečie,“ dodala Hudeková. Takýto suchý trávnik navyše okolitý prach nezachytáva, ale práve naopak, sám je zdrojom prašnosti.


Nestlé stavia nový závod, vyrobí v ňom aj čajový či wasabi Kit Kat

Spoločnosť Nestlé chce na ostrove Honšú vybudovať továreň na výrobu cukroviniek.

PRAHA. Potravinárska spoločnosť Nestlé chce zainvestovať v Japonsku a po 26 rokoch tam vybudovať novú továreň na výrobu cukroviniek. Fabrika bude stáť v meste Himedži na ostrove Honšú a podľa agentúry Bloomberg začne fungovať v auguste. Dôvodom je to, že produkty Nestlé sú v tejto krajine mimoriadne obľúbené. Napríklad spotreba čokolády Kit Kat, ktorá patrí do portfólia firmy, je tam druhá najvyššia na svete. Český web idnes.cz navyše upozorňuje, že v Japonsku sa uchytili aj rôzne exotické varianty Kit Kat, ktoré ľudia nekúpia nikde inde vo svete. Napríklad Kit Kat s príchuťou wasabi, zeleného čaju, pudingu či zázvoru. Tieto príchute lákajú aj turistov a množstvo z nich si exotické tyčinky berie domov ako suvenír alebo darček. Obľúbeným miestom na nákup čokolády je napríklad predajňa Kit Kat Chocolatory v Tokiu, kde jedno balenie stojí okolo 1500 jenov, čo je asi 11,50 eura. Cena niektorých sezónnych príchutí, ako je napríklad grep, sa však môže vyšplhať až na 27 eur. Podľa Japonskej národnej turistickej organizácie dosiahli príjmy z turizmu v prvom polroku 22,5 miliardy dolárov, čo je nový rekord. Zároveň na ostrovoch rastie záujem o cukrovinky.


AKTUALIZOVANÉ O 21:00Vlhová vyhrala slalom v Aspene, Velez-Zuzulová skončila štvrtá a bude pokračovať v kariére

Velez-Zuzulová sa rozhodla, že bude súťažiť aj v sezóne 2017/2018.

ASPEN. Slovenská reprezentantka Petra Vlhová sa stala víťazkou záverečných desiatych pretekov započítavaných do hodnotenia slalomu v sezóne Svetového pohára 2016/2017 v alpskom lyžovaní v americkom Aspene. Vlhová zdolala o 24 stotín sekundy Američanku Mikaelu Shiffrinovú a o 35 stotín Švédku Fridu Hansdotterovú. Ďalšia Slovenka Veronika Velez-Zuzulová skončila štvrtá s odstupom 39 stotín za víťaznou krajankou. Víťazka predviedla v oboch kolách najrýchlejšie jazdy. Velez-Zuzulová oznámila, že bude pokračovať v kariére aj v sezóne 2017/2018. Toto svoje rozhodnutie potvrdila pre RTVS ešte pred pretekmi. "Posledné dva roky boli moje najlepšie, preto ako sa hovorí, do tretice všetko dobré. Budem pokračovať v kariére. Idem do toho," povedala rozhodne Veronika Velez-Zuzulová pre RTVS. Skúsená pretekárka veľmi chcela získať medailu na tohtoročných majstrovstvách sveta v St. Moritzi. To sa jej napokon aj podarilo, ale nie v individuálnej súťaži, ale nečakane v tímovej súťaži. Po tom, čo vypadla v druhom kole slalomu (atakovala medailové pozície - pozn. red.), médiám priamo vo Švajčiarsku odkázala, že si nechá čas na rozmyslenie a svoje rozhodnutie o pokračovaní či ukončení kariéry oznámi až koncom tejto sezóny. Napokon sa vo veku 32 rokov rozhodla pokračovať. Vrcholom budúcej sezóny budú zimné olympijské hry v kórejskom Pjongčangu, kde Velez-Zuzulová ešte raz zabojuje o slalomovú medailu z veľkého podujatia, ktorá jej v zbierke úspechov chýba.  V práve skončenej slalomovej sezóne Velez-Zuzulová z desiatich podujatí päťkrát stála na stupňoch víťazov, pričom v Záhrebe triumfovala a v Killingtone, Sestriere, Semmeringu a v tzv. mestských pretekoch v paralelnom slalome Štokholme skončila zakaždým druhá. K tomu pridala piate miesto z Flachau a štvrté z práve skončených posledných pretekov súťažného ročníka v Aspene. Štvrtá bola aj v úvode sezóny vo fínskom Levi, nedokončila slalomy v Maribore a Squaw Valley. Iba 21-ročná Vlhová druhýkrát v kariére ovládla preteky Svetového pohára, keď predtým triumfovala vo švédskom Aare v novembri 2015. Celkovo dosiahla tretie pódiové umiestnenie v aktuálnej sezóne a šieste v kariére. V celkovom sumáre slalomovej zimy 2016/2017 obsadila Vlhová piate miesto. Malý glóbus patrí suverénne Američanke Mikaele Shiffrinovej, druhá skončila rovnako ako pred rokom Veronika Velez-Zuzulová a tretia Švajčiarka Wendy Holdenerová. "Chcela som ísť na plný plyn, čo to dá. Po vyše roku som opäť konečne najvyššie zo všetkých, ale bolo to tvrdé," uviedla Petra Vlhová v prvej reakcii na webe laola1.at. "Pozrela som si Veronikinu jazdu a zdalo sa mi, že išla bláznivo. Po prvom kole som si myslela, že nie som na pretekoch, ale na dovolenke. Také teplo tu máme," dodala. Vlhová má na Aspen príjemné spomienky aj z uplynulej sezóny, keď v tomto stredisku v Colorade koncom novembra 2015 ešte s vysokými štartovnými číslami obsadila jedenáste a siedme miesto. Vo finálovom slalome sa na základe získaného práva účasti predstavilo iba 25 pretekárok. Vlhová už v prvom kole predviedla na trati Lower Ruthie´s Run s 59 bránkami svoju typickú agresívnu jazdu a najmä vďaka skvelo zvládnutej spodnej časti dosiahla najlepší čas 45,52 sekundy. A to aj napriek tomu, že slovenskej pretekárke vyznávajúcej silový štýl jazdy nevyhovujú tzv. jarné podmienky pri plusových teplotách s mäkkou snehovou podložkou. V Aspene bolo v čase štartu prvého kola slnečno a 7 °C a to aj napriek vysokej nadmorskej výške 2690 metrov. Dvadsaťjedenročná Slovenka vyštartovala do druhého kola s 57 bránkami ako úplne posledná na trať, ktorá pri teplote 10 °C už nebola v ideálnom stave. A hoci na prvých dvoch medzičasoch mierne zaostala za líderkou priebežného poradia Shiffrinovou o desať, resp. pätnásť stotín sekundy, v cieľovom svahu opäť maximálne zabrala a výsledkom bol rozhodujúci náskok 24 stotín. Vlhová získala skalp trojnásobnej majsterky sveta a olympijskej víťazky v slalome Shiffrinovej, čo sa v tejto sezóne víťazstvami v slalome pred ňou podarilo len Hansdotterovej vo Flachau a Velez-Zuzulovej v Záhrebe. V Chorvátsku však Shiffrinová preteky nedokončila. Slalom žien (1. + 2. kolo):  Konečné poradie vo Svetovom pohári v slalome (po 10 pretekoch):  Celkové poradie vo Svetovom pohári (36 z 37 pretekov):


Traja súčasní zamestnanci a bývalý šéf rezortu diplomacie budú veľvyslancami

Susko bude novým slovenským veľvyslancom v Chorvátsku.

BRATISLAVA. Prezident SR Andrej Kiska v utorok (10.7) odovzdá poverovacie listiny štyrom dezignovaným veľvyslancom. Sú nimi bývalý minister zahraničných vecí Pavol Hamžík a traja súčasní zamestnanci rezortu diplomacie - hovorca Peter Susko, riaditeľ kancelárie ministra Ladislav Babčan a riaditeľ jedného z odborov Marek Šafin. Informovala o tom Henrieta Hajtová z tlačového oddelenia Kancelárie prezidenta SR. Susko bude novým slovenským veľvyslancom v Chorvátsku, kde nahradí súčasného veľvyslanca Juraja Priputena. Ten veľvyslanectvo v Záhrebe viedol od októbra 2013. Babčan sa stane veľvyslancom pre Litvu a Lotyšsko. Šafin, ktorý je v súčasnosti riaditeľ odboru štátov východnej Európy, južného Kaukazu a strednej Ázie, na slovenskom veľvyslanectve v Kyjeve nahradí Juraja Siváčka. Hamžík bude viesť veľvyslanectvo v Budapešti, kde nahradí mimoriadneho a splnomocneného veľvyslanca Rastislava Káčera. Hamžík bol ministrom zahraničných vecí v rokoch 1996 - 1997, neskôr okrem iného pôsobil ako podpredseda vlády pre európsku integráciu, poslanec Národnej rady SR, veľvyslanec SR v Kyjeve a veľvyslanec pre energetickú bezpečnosť na Ministerstve zahraničných vecí a európskych záležitostí (MZVaEZ).


Volvo XC90 prešlo faceliftom a dokáže brzdiť efektívnejšie

Vlajková loď značky má o 15 percent nižšiu spotrebu.

Švédsky výrobca áut Volvo vyrába veľké luxusné SUV už od roku 2002. Súčasná generácia je na trhu od roku 2014 a doposiaľ sa z nej predalo viac ako 300-tisíc kusov. Aktuálne sa najdrahší model značky dočkal modernizácie. S dizajnom sú zákazníci, ako aj samotný výrobca, spokojní a preto sa facelift tvarov karosérie dotkol len minimálne. Veľké zmeny nenastali ani v interiéri, keďže výrobca použil kvalitné materiály a nadčasové tvary. Najväčšie zmeny po modernizácii veľkého SUV, sú zmeny technologické. V čom sa teda Volvo XC90 zlepšilo a na čom si dal výrobca najviac záležať? Počuli ste už niekedy o systéme KERS? Ak nie, vedzte, že Volvo takto nazýva svoj najnovší systém využitia energie vznikajúci pri brzdení. Podľa výrobcu práve tento moderný systém dokáže o 15 percent znížiť spotrebu paliva. Pokiaľ ste zástancom skôr elektrických či hybridných verzií súčasných áut, Volvo si aj pre vás pripravilo malé prekvapenie. Práve hybridná verzia modelu XC90, ktorá nesie prívlastok T8, dostane novú, väčšiu batériu, ktorá ponúkne o 15 percent väčší dojazd na elektrickú energiu. Maximálny dojazd na čisto elektrický pohon sa tak zvýši na 32 kilometrov. Táto novinka sa však netýka iba modelu XC90, ale rovnako aj modelov radu 90 a 60. Už v úvode článku sme spomínali, že Volvo nemalo dôvod výrazne meniť tvary karosérie či prerábať interiér modelu XC90. Drobné zmeny sa však vďaka faceliftu predsa len udiali. Mierne zmenená je predná mriežka chladiča, pribudli nové zliatinové disky a verzia R - Design má odlišný tvar nárazníka. Katalóg je tiež bohatší o novú farbu karosérie. Vo vnútri sa najpodstatnejšia zmena dotkla sedadiel. Nejde ani tak o ich tvar, ako o ich počet. Po novom si budete môcť Volvo XC90 objednať v štvor-, päť- alebo sedemmiestnej verzii. Zachovaný bol veľký počet asistenčných systémov, na ktoré si Volvo potrpí. Majitelia XC90 sa tak naďalej môžu spoľahnúť napríklad na systém Autobrake, ktorý detekuje prítomnosť chodcov, cyklistov a zvierat na ceste. K dispozícii je tiež asistent s názvom Oncoming Lane Mitigation, ktorý po prekročení stredovej čiary zaznamená auto v protismere a automaticky sa vyhne čelnej zrážke.


Muž, ktorý útočil v Londýne na moslimov, je otec štyroch detí

Teroristický útok si môže vyžiadať ďalšie obete, traja ľudia sú v kritickom stave.

LONDÝN. Po pondelňajšom útoku na dav moslimských veriacich v Londýne je sedem osôb stále v nemocničnom ošetrení. Traja z nich sú v kritickom stave na jednotke intenzívnej starostlivosti, oznámilo v utorok britské ministerstvo zdravotníctva. Do davu moslimov, vychádzajúcich z mešity v londýnskom Finsbury Parku, v pondelok krátko po polnoci narazil dodávkou 47-ročný Darren Osborne z Cardiffu, ktorého následne zatkli a čelí vyšetrovaniu zo spáchania teroristického činu. Britským médiám sa v utorok podarilo vyspovedať páchateľových susedov, ktorí o ňom tvrdia, že sa často správal "agresívne" a "čudne". Osborne je otcom štyroch detí. Jedna osoba počas útoku na mieste zomrela. Keďže však odpadla už krátko pred útokom a v čase, keď do moslimov začala narážať Osbornova dodávka, ju práve oživovali, nie je stále jasné, či zahynula v dôsledku útoku, alebo by zomrela aj tak. Imám z mešity, pred ktorou páchateľ útočil, nabádal bezprostredne po útoku moslimských veriacich, aby páchateľa nebili a nechali ho na pokoji.


Súd rozhodol v kauze Glance House. Developer podvod nespáchal

Spory o bytovku sa už ťahajú viac ako sedem rokov. Napriek rozhodnutiu súdu nie je jasné, kedy ľudia svoje byty uvidia.

BRATISLAVA. Údajný podvod, kvôli ktorému sa majitelia bytov v bytovke Glance House nemôžu dostať k svojmu majetku, sa nestal. Rozhodol o tom Okresný súd Bratislava II. Obžalovaného podnikateľa Róberta Číža a jeho manželku oslobodil v plnom rozsahu. Sudca Roman Farkaš konštatoval, že sa prokuratúre nepodarilo preukázať, že sa skutok stal tak, ako je uvedené v obžalobe. Čížovci totiž podľa tvrdenia prokurátorky chceli podvodom získať firmu, ktorá bytovku Glance House stavala a vlastnila. "Vlastnícke vzťahy vo firme CDI (tej sa súdny spor týkal, pozn. red.) zostali aj naďalej nevyjasnené," povedal sudca. Voči rozsudku sa prokurátorka na mieste odvolala. Spor o bytovku Glance House sa ťahá už od roku 2010, keď pre nezhody medzi spoločníkmi, ktorí bytovku stavali, špeciálna prokuratúra celú stavbu zablokovala. Podnikateľa Róberta Číža podozrieva z toho, že sfalšoval rôzne dokumenty, aby bytovku získal len pre seba. Číž ale hovorí, že všetky problémy spôsobila bratislavská konkurzná mafia. Niekoľkokrát sa už na súde čudoval, prečo musí dokazovať, že nič z toho, z čoho je obžalovaný, nie je pravda. Tvrdí, že nikto nepredložil dôkaz o tom, že by spáchal podvod, alebo aká škoda vznikla. Podstata sporu je v tom, že Róbert Číž a jeho bývalá spoločníčka Jana Šlachtová sa obviňujú z toho, že druhá strana sa chcela podvodom dostať k firme Glance House aj k bytovke. Šlachtová sa dlho pozná s podnikateľom z takzvaných mafiánskych zoznamov Mariánom Kočnerom, ktorý sa do sporu neskôr zapojil. V súvislosti s kauzou Glance House dnes prebieha viacero súdnych procesov. Podozreniu zo zneužívania právomocí verejného činiteľa čelí bývalý riaditeľ katastra v Senci Igor Svitek. V roku 2012 na základe listu od bývalého generálneho prokurátora Dobroslava Trnku previedol pozemky pod bytovkou na firmu blízku Kočnerovi napriek tomu, že ich zablokovala špeciálna prokuratúra. Trnka je Kočnerov kamarát z vojny. Už minulý týždeň mal byť vynesený rozsudok nad Svitekom, no ten sa pár minút pred začiatkom súdu ospravedlnil. Rozhodnutie sa teda opäť muselo odložiť. Pri Trnkovi polícia trestný čin nezistila. Disciplinárna komisia ho síce už dva razy potrestala zbavením funkcie prokurátora, Trnka napriek tomu dodnes pracuje na generálnej prokuratúre. Voči rozhodnutiu disciplinárky sa odvolal, ale Krajský súd v Bratislave už takmer tri roky nevie vytýčiť pojednávanie. Koncom decembra 2016 súd vyhlásil na bytovku konkurz na základe žiadosti OTP Banky, ktorá celý projekt na jeho začiatku financovala. Číž už vtedy vyzval majiteľov bytov, aby svoje pohľadávky v konkurze uplatnili.


Na Barbadose sa obnovili rozhovory medzi venezuelskou vládou a opozíciou

Rokovania, ktoré sprostredkovalo Nórsko, sa konali aj minulý týždeň.

CARACAS. Venezuelská vláda a opozícia obnovili na Barbadose rokovania, ktorých cieľom je ukončiť politickú krízu v ich krajine. Informoval o tom v pondelok na Twitteri venezuelský minister informácií Jorge Rodríguez. Na rokovaniach sa zúčastňujú aj minister zahraničných vecí Jorge Arreaza a guvernér štátu Miranda Héctor Rodríguez. Rokovania, ktoré sprostredkovalo Nórsko, sa na ostrove konali aj minulý týždeň. Opozícia, ktorú podporujú USA, chce venezuelského prezidenta Nicolása Madura zbaviť moci.


Nemeckí snúbenci vydierali Lidl, súd ich poslal na desať rokov za mreže

Počítačový technik a jeho snúbenica odpálili pred pobočkami Lidlu dohromady tri nálože, k činom sa priznali.

BOCHUM. Na desať rokov za mreže poslal vo štvrtok Krajinský súd v nemeckom meste Bochum snúbencov za vydieranie obchodného reťazca Lidl, pokus o vraždu, nebezpečné ublíženie na zdraví a odpálenie nálože. Istý počítačový technik (48) a jeho o šesť rokov staršia snúbenica odpálili v období rokov 2012-2016 tri nálože pred filiálkami Lidlu v mestách Bochum, Bottrop a Herten. Jedna pracovníčka utrpela pri tom ľahšie zranenia. Lidl poukázal vydieračom okolo milióna eur, z ktorých si však dvojica prevzala iba 1800 eur. Obžalovaní sa v súdnej sieni v plnej miere priznali k trestnej činnosti a uviedli, že nálože vyrobili v byte v Gelsenkirchene. Sudca v zdôvodnení trestu uviedol, že aj keď dvojica nemala v úmysle nikoho pripraviť o život, riskovala životy nevinných ľudí. Prokuratúra žiadala pre oboch obžalovaných vzhľadom na osobitnú nebezpečnosť ich trestnej činnosti doživotné tresty väzenia.


Portugalčan Fonseca sa stal novým trénerom AS Rím

RÍM. Novým trénerom talianskeho futbalového klubu AS Rím sa stal Portugalčan Paulo Fonseca. S vedením podpísal dvojročnú zmluvu s opciou na tretí. Štyridsaťšesťročný kouč doteraz viedol ukrajinský Šachtar Doneck, s ktorým získal tri ligové tituly, resp. národné double v sérii a priviedol ho do skupinovej fázy Ligy majstrov 2019/2020. "Fonseca má víťaznú mentalitu a veľkú reputáciu. Vedie zverencov k odvážnemu a útočnému futbalu, ktorý dokáže baviť divákov," citovala agentúra AP slová amerického prezidenta klubu Jima Palottu. AS v marci prepustil trénera Eusebia Di Francesca a mužstvo odvtedy dočasne viedol Claudio Ranieri. Rimania skončili v tabuľke Serie A na šiestom mieste a od 25. júla budú účinkovať v 2. predkole Európskej ligy UEFA 2019/2020.


Ftáčnik: Sociálne služby v Bratislavskom kraji upadajú

Ftáčnik je presvedčený, že klesá kvalita poskytovaných služieb na úkor ušetrenia peňazí.

BRATISLAVA. Služby, ktoré sú poskytované vo verejných zariadeniach sociálnych služieb Bratislavského samosprávneho kraja (BSK), za posledné roky upadajú. Tvrdí to nezávislý kandidát na predsedu BSK v nadchádzajúcich voľbách do vyšších územných celkov (VÚC) Milan Ftáčnik. "Samospráva tu musí byť pre ľudí, pre sociálne odkázaných aj pre zdravotne postihnutých," uviedol vo štvrtok na tlačovej besede Ftáčnik. Svoje tvrdenia odôvodňuje znižovaním počtu miest v zariadeniach sociálnych služieb či zariadeniach pre seniorov, napriek rastúcemu záujmu obyvateľov o tieto služby, či nižšími výdavkami kraja do sociálnej oblasti v porovnaní s jeho rastúcimi celkovými príjmami. Za nesprávny prístup označuje aj to, ak si kraj v prípade neverejných poskytovateľov nastaví vlastné pravidlá na to, koho zazmluvní a koho nie. Je presvedčený, že klesá aj kvalita poskytovaných služieb v jednotlivých zariadeniach na úkor ušetrenia financií. Argumentuje prípadom sporu s klientmi zariadenia v Rači o výšku úhrady za poskytovanú službu. "Kraj tvrdí, že obyvatelia neplatia dostatočne vysoké čiastky a obyvatelia namietajú, že náklady sú vysoké a nezodpovedajú nákladom. Paradoxné pritom je, že sa kraj súdi o sumu 45-tisíc eur a na právne služby vynaložil už stotisíc eur," podotkol Ftáčnik. O kvalite sociálnych služieb pochybuje aj ďalší kandidát na predsedu BSK Juraj Droba (SaS, OĽaNO, NOVA, SMK-MKP, OKS, Zmena zdola a Demokratická únia Slovenska). Myslí si, že kraj seniorov dlhodobo ignoruje a situáciu v domovoch sociálnych služieb považuje za katastrofickú. "Súčasný nedostatok kapacity v spojení so systémom poradovníkov navyše vytvára až príliš veľký priestor pre korupciu. Župa v súčasnosti nedokáže poskytnúť starším ľuďom primeranú kvalitu služieb ani dostatočnú kapacitu," skonštatoval Droba. Kraj s tvrdeniami nesúhlasí. "Bratislavský kraj dlhodobo pracuje na tom, aby ľudia so zdravotným postihnutím mali prístup ku kvalitným sociálnym službám a súčasne mohli žiť vo svojom prirodzenom prostredí, ideálne doma," uviedla hovorkyňa BSK Lucia Forman. Poukazuje na zrekonštruovaných 11 rodinných domov a bytov, v ktorých v rámci podporovaného bývania bývajú najmä ľudia s mentálnym postihnutím a psychiatrickým ochorením. Podarilo sa tiež podľa nej presadiť myšlienku poskytovania sociálnych služieb od malička. Pre starších občanov, ktorí trpia najmä demenciou alebo Alzheimerovou chorobou, chce kraj na budúci rok zrekonštruovať priestory pre ich denný aj celoročný pobyt. "Projekt sme pripravovali dva roky. Máme budovu, projektovú dokumentáciu, platné stavebné povolenie a dokončujeme podanie žiadosti na získanie finančných prostriedkov zo štrukturálnych fondov," podotkla Forman s tým, že kraj plánuje vybudovať aj nové centrum pre ľudí postihnutých autizmom. Na margo počtu miest kraj uvádza, že ku koncu minulého roka bola kapacita verejných zariadení 1536 miest, u neverejných poskytovateľov 2069 a ďalší 11 občania BSK boli ubytovní vo verejných zariadeniach v iných krajoch. Istý pokles počtu miest, zhruba o 50, oproti roku 2013, kraj priznáva. Odôvodňuje ho skvalitňovaním životných podmienok v týchto zariadeniach. "Predtým bežne bývali na jednej izbe aj piati klienti. Dnes bývajú po jednom alebo dvoch," doplnila Forman s tým, že kraj zároveň zabezpečil pre viac občanov sociálne služby u neverejných poskytovateľov. Vysokú kvalitu poskytovaných sociálnych služieb v zariadeniach mala podľa nej potvrdiť aj kontrola zo strany Najvyššieho kontrolného úradu (NKÚ). V súvislosti so zariadením v Rači hovorkyňa uviedla, že BSK žiadny právny spor s prijímateľmi sociálnych služieb nevedie.


Ankara chce znížiť napätie vo vzťahoch s Nemeckom

Ak urobíte jeden krok smerom k nám, my urobíme dva kroky smerom k vám, prisľúbil šéf tureckej diplomacie.

ISTANBUL. Po tureckom premiérovi sa aj minister zahraničných vecí Mevlüt Čavušoglu vyslovil za normalizáciu vzťahov s Nemeckom, v ktorých panuje značné napätie v dôsledku viacerých sporov z uplynulých rokov. "Nie je dôvod na problémy medzi Nemeckom a Tureckom," povedal Čavušoglu v rozhovore pre dnešné vydanie nemeckého týždenníka Der Spiegel. "Ak urobíte jeden krok smerom k nám, my urobíme dva kroky smerom k vám," prisľúbil. Turecko je podľa šéfa svojej diplomacie pripravené spolupracovať aj s lídrom nemeckých zelených Cemom Özdemirom, ktorého médiá spomínajú ako možného ministra zahraničných vecí vo vytváranej novej nemeckej koaličnej vláde. Politik tureckého pôvodu je ostrým kritikom tureckého prezidenta Recepa Tayyipa Erdogana. Čavušoglu súčasne obhajoval niektoré z kontroverzných vyhlásení Erdogana. Prirovnanie súčasných nemeckých predstaviteľov k nacistom bola podľa neho "reakcia na nepriateľstvo" zo strany Nemecka. "Spolková vláda sa musí naučiť rešpektovať Turecko," dodal Čavušoglu. V prípade spravodajcu nemeckého denníka Die Welt zadržiavaného v Turecku Deniza Yücela odkázal na nezávislosť justície, no v prípade nemeckého ľudskoprávneho aktivistu Petra Steudtnera, ktorého v krajine tiež zadržali, sa vyslovil za urýchlenie konania. Turecký premiér Binali Yildirim v uplynulom týždni apeloval na otvorenie "novej kapitoly" vo vzťahoch s Berlínom a zdôraznil, že vzťahy oboch krajín musia byť "napravené". V Nemecku žijú približne tri milióny ľudí tureckého pôvodu a obe krajiny boli tradične silnými spojencami. Ich vzťahy sa však už dlhšie zhoršujú a medzičasom v nich panuje "ľadová doba", konštatuje agentúra DPA. Turecká vláda obviňuje Nemecko z podpory teroristov. Berlín kritizuje zákroky Ankary voči politickým disidentom a zatiaľ bezúspešne žiada prepustenie nemeckých občanov, ktorých podľa neho zadržali v Turecku z politických dôvodov.


Kim Čong-un dúfa v úspešný summit s Putinom

Témou bude jadrový program KĽDR aj bilaterálne vzťahy s Ruskom.

VLADIVOSTOK. Severokórejský líder Kim Čong-un sa vo štvrtok vo Vladivostoku stretne s prezidentom Vladimirom Putinom. Pre štátnu televíziu Rossija 24 po svojom príchode do Ruska povedal, že dúfa v "úspešnú a užitočnú" návštevu a s Putinom by chcel prediskutovať "vyriešenie situácie na Kórejskom polostrove", ako aj bilaterálne vzťahy s Ruskom. Ide pritom o jeho prvú návštevu Ruska v pozícii lídra Severnej Kórey. Jeho zosnulý otec Kim Čong-il navštívil Rusko predtým v roku 2011. Summit sa zameria na severokórejský jadrový program. Poradca ruského prezidenta pre zahraničnú politiku Jurij Ušakov povedal, že Rusko by rado videlo pokrok v "pozitívnych trendoch", ako sú záväzok Severnej Kórey netestovať balistické rakety a chcelo by tiež prispieť k "priaznivej atmosfére pre dosiahnutie spoľahlivých dohôd týkajúcich sa Kórejského polostrova".


STĹPČEK ZUZANY KEPPLOVEJLepší príklad podvádzania pri tendroch by nevymyslel ani Matovič

Nástenkový tender

Stĺpček

Kým pri iných kauzách treba hľadať vizuálne pomôcky na ich vysvetlenie, tu sa ponúkla sama. Nástenka. Lepší názorný príklad podvádzania pri tendroch by nevymyslel ani Matovič. Dokonca ho ponúkli samotní účinkujúci v kauze. Pamätáte? Súťaž alebo skôr „súťaž“ vypísaná na nástenke visiacej na chodbe, po ktorej chodia len samotní zamestnanci ministerstva. Ak by sa ktosi, nedajbože, o súťaži dozvedel a chcel sa zapojiť, musel by sa vlámať do budovy. Po desiatich rokoch idú nástenkári pred súd. Prvýkrát sa budeme prizerať bývalému ministrovi na lavici obžalovaných. Rumunskachtiví Slováci by síce vedeli trestnú lavicu plne obsadiť, no otázne vôbec je, či je toto začiatok čohosi, alebo len obstrihávanie mŕtvej kožky. Ak Pezinok nájde vinu, bude to aspoň symbolické buchnutie po prstoch za esenesácke bašovanie s eurofondmi. Lebo v meste nástenka Janušekovi dvere k verejnej funkcii nezavrela, stále má vo vrecku čipovú kartu.


Na basketbalistov čaká dlhá súťažná pauza, tréner Tabak chce zostať

Medzinárodná basketbalová federácia zmenila harmonogram vrcholných podujatí.

BRATISLAVA. Slovenská mužská basketbalová reprezentácia nepostúpila z predkvalifikácie do ďalších bojov o majstrovstvá Európy 2021. Znamená to, že najbližšie dva roky nebude hrať súťažné stretnutie. Medzinárodná basketbalová federácia (FIBA) zmenila harmonogram vrcholných podujatí. Pre Slovákov to znamená, že najbližšie budú v akcii až v kvalifikácii o MS 2023, ktorá sa začne na jeseň 2021. "Sami sme sa dostali do tejto situácie. Výsledky hovoria za všetko," povedal po rozhodujúcom zápase s Rumunskom dlhoročný líder slovenskej reprezentácie Radoslav Rančík. "Musíme myslieť pozitívne, iba to nám môže priniesť dobré výsledky. Slovenský basketbal najviac posunula vpred prítomnosť trénera Tabaka. Verím, že všetci chlapci si skúsenosti z tréningov pod jeho taktovkou prenesú do individuálnej prípravy i do klubov," dodal. Žan Tabak kedysi nastúpil v pravdepodobne najslávnejšom basketbalovom zápase všetkých čias. V drese chorvátskej reprezentácie vo finále olympijského turnaja v Barcelone proti Michaelovi Jordanovi a plejáde iných amerických hviezd. Celkovo päť rokov sa učil trénerskému remeslu ako asistent v Reale Madrid. Viedol euroligové mužstvá Maccabi Tel Aviv a Baskoniu Vitoria. Jeho prítomnosť na lavičke Slovenska je vzácnosť, ktorá sa v budúcnosti nemusí opakovať. Preto si treba vážiť, že chce v práci pokračovať. "Hráči odovzdali všetko, čo bolo v nich. Na tréningu i v zápase. Ľúto mi je iba stretnutia v Rumunsku. Mnohí, s ktorými som pracoval, sú veľmí mladí. K práci pristupujú s nadšením, to mám rád. Chcel by som tu zostať a pokúsiť sa o pár rokov dosiahnuť niečo lepšie," povedal. Najväčším pozitívom uplynulej predkvalifikácie bol divácky záujem. Hoci slovenský mužský basketbal patrí do svetového podpalubia, na Rumunsko prišlo takmer 3000 ľudí. Tí teraz budú mať dlhšiu dobu možnosť podporiť tento šport iba v klubovej podobe. Už 17. septembra sa napríklad pokúsi slovenský majster Inter Bratislava zabojovať v prvom zápase predkola Ligy majstrov FIBA proti švajčiarskemu Fribourgu.


Francúzska vláda chce vyšetrovať prepojenie Epsteina s Francúzskom

Epstein bol obvinený z pohlavného zneužívania maloletých dievčat.

PARÍŽ. Francúzska vláda chce, aby prokuratúra začala vyšetrovať prepojenie amerického finančníka Jeffreyho Epsteina na Francúzsko. Epsteina našli v sobotu mŕtveho v cele vo vyšetrovacej väzbe v newyorskej štvrti Manhattan. Epstein (66) bol obvinený z pohlavného zneužívania maloletých dievčat, ktorého sa údajne dopúšťal dlhé roky. Najmladšie obete mali v tom čase len 14 rokov. Obvinili ho však aj z obchodovania so sexom a zo založenia kriminálnej siete. Epsteina zatkli 6. júla, ale vinu popieral. V prípade usvedčenia mu hrozilo 45 rokov väzenia. Predpokladá sa, že v cele spáchal samovraždu. Dvaja francúzski ministri v pondelok vo vyhlásení uviedli, že je "zásadné" začať vyšetrovanie aj vo Francúzsku, aby Epsteinova smrť "nepripravila obete o spravodlivosť, ktorú si zaslúžia", a aby boli ďalšie dievčatá ochránené pred "týmto druhom predátorov". Americké úrady informovali, že Epstein mal byt v Paríži pri Víťaznom oblúku a na cestovanie do francúzskej metropoly používal v 80. rokoch 20. storočia falošný rakúsky pas. Vo francúzskom vyhlásení neboli spresnené žiadne iné prepojenia na Francúzsko. Okolnosti jeho smrti už začal skúmať americký Federálny úrad pre vyšetrovanie (FBI). Šéf rezortu spravodlivosti Spojených štátov William Barr okrem toho nariadil, aby prípad vyšetril aj generálny inšpektor ministerstva. V súvislosti s Epsteinovou smrťou sa objavili mnohé otázniky. Už 24. júla americké médiá totiž informovali, že Epstein sa možno pokúsil o samovraždu. Našli ho vtedy v jeho cele so zraneniami na krku, pričom bol len čiastočne pri vedomí. Mnohí sa preto pýtajú, ako si mohol tento prominent, zadržiavaný v prísne stráženej federálnej väznici v centre Manhattanu, po druhý raz siahnuť na život. Podľa zdroja citovaného AP Epsteina pôvodne pre riziko samovraždy osobitne sledovali, ale neskôr ho z monitorovacieho programu vyradili. Osoba oboznámená s pracovnými podmienkami vo väznici na Manhattane uviedla, že Epsteinovi dozorcovia boli pre nedostatok zamestnancov mimoriadne preťažení nadčasmi, pracovali aj 16 hodín denne. V poslednú noc, čo bol Epstein nažive, mal jeden z dozorcov nadčasy už piaty deň po sebe. Druhému dozorcovi takisto nariadili nadčasy. Nemenovaný zdroj z polície povedal pre denník New York Times, že dozorcovia nerobili v tú noc povinné kontroly Epsteina každých 30 minút a nezisťovali, či je väzeň v poriadku. Navyše, Epstein mal mať v cele spoluväzňa, ale toho v piatok premiestnili inam a finančník tam bol sám. V sobotu ho našli mŕtveho.


Dohoda o brexite je ešte stále možná, myslí si hlavný vyjednávač Barnier

Výzvou je premeniť návrhy na riešenie problému írskej hranice na čosi záväzné.

LUXEMBURG. Hlavný vyjednávač EÚ pre brexit Michel Barnier v utorok uviedol, že uzavretie dohody medzi Londýnom a Bruselom o odchode Británie z Európskej únie tento týždeň je ešte stále možné, britská vláda však musí predložiť jej oficiálne znenie. Informovala o tom agentúra AP. "Aj keď uzavretie dohody bude náročné - čoraz náročnejšie - ešte stále je možné, že k nemu dôjde tento týždeň," povedal Barnier. Podľa Barniera je momentálne najväčšou výzvou premeniť britské návrhy na riešenie zložitého problému hraníc medzi Írskou republikou a Severným Írskom na "čosi záväzné". Je "najvyšší čas premeniť dobré úmysly na právny dokument", povedal Barnier pred utorňajším zasadnutím ministrov EÚ pre európske záležitosti.


Sagan v závere o štvrtý titul nebojoval, novým majstrom sveta je Dán Pedersen
Online prenos
 Zmena trasy
 Prenos v TV
 FOTO
 VIDEO
 Priebeh
 Deň plný utrpenia
 Sagan hodnotí
 Cully hodnotí
 Oss hodnotí

Preteky mužov Elite s hromadným štartom: HARROGATE. Slovenský cyklista Peter Sagan obsadil piate miesto v pretekoch s hromadným štartom v kategórii Elite na majstrovstvách sveta. Premiérový titul pre Dánsko v nedeľu vybojoval Mads Pedersen. V náročných upršaných podmienkach v anglickom grófstve Yorkshire sa presadil v záverečnom špurte trojice a trať dlhú 261 kilometrov z Leedsu do Harrogate zvládol za 6:27:28 hodiny. Na druhom mieste finišoval Talian Matteo Trentin a bronz získal Švajčiar Stefan Küng. "Je to sen každého z nás nosiť dres majstra sveta a mne sa to teraz splnilo. Je to neuveriteľné. Vôbec som na začiatku pretekov nepredpokladal, že sa to môže stať. Plán bol taký, že som sa mal dostať dopredu už v úvodných kolách na okruhu a potom sme očakávali útoky Belgičanov s Fuglsangom," vysvetľoval víťaz. "To sa však nestalo, nenasledovali Van der Poela s Trentinom, a tak som zostal vpredu. Keď som sa ocitol v čelnej skupine, iba som si opakoval - musím prežiť, prežiť a ešte raz prežiť a potom sa o niečo pokúsiť v šprinte," dodal Madsen. Tak ako ukazovali predpovede, nedeľňajší vrchol šampionátu poznačilo vo veľkej miere počasie. To úradovalo už pred štartom, keďže neustály dážď zatopil cesty v severnej časti nájazdu z Leedsu do cieľového mesta Harrogate a tak museli organizátori na poslednú chvíľu zmeniť trasu. Pôvodná merala až 285 kilometrov, po zmenách sa skrátila na 261 kilometrov a začiatok posunuli z 9.40 na 10.00 SELČ. Cyklisti mali pôvodne absolvovať 187-kilometrov dlhý nájazd. Práve v tejto časti však spôsobilo počasie najväčšie problémy a tak ho organizátori skrátili a odpadli aj dva z troch kopcov v tomto úseku - Buttertubs Hill (dĺžka 5,8 kilometra a priemer 5,2 percenta) a Grinton Moor Hill (dĺžka 4,4 kilometra a priemer 5,3 percenta). Zostal len Cray Hill (dĺžka 4,9 kilometra a priemer 4 percentá). Priamo v Harrogate malo nasledovať sedem 14-kilometrových okruhov s jedným stúpaním na Harlow Moor (dĺžka 1,2 kilometra a priemer 5,2 percenta), po novom ich museli pretekári zvládnuť deväť. Pre cyklistov to bolo ťažšie oproti bežným pretekom aj preto, že nemohli používať vysielačky. Počasie komplikovalo situáciu aj divákom pri televíznych obrazovkách, keďže nelietali helikoptéry a problémy mali s prenosom aj motorky. Na grófstvo Yorkshire padli v nedeľu husté, dažďom nasiaknuté mraky, ktoré cyklistov vôbec nešetrili. Situáciu komplikovali aj vietor a nízka teplota, ktorá sa vyšplhala len na 13 stupňov. Napriek tomu sa hneď od úvodu jazdilo zostra. Množstvo pretekárov sa snažilo dostať do úniku. Niekoľkokrát to skúšal aj Slovák Ján Andrej Cully, ale do toho rozhodujúceho sa nedostal. Sformoval sa približne po 30 kilometroch. Najprv sa odtrhli Richard Carapaz (Kol.), Jan Polanc (Slovin.) a Jonas Koch (Nem.), postupne sa k nim pridali Nairo Quintana (Kol.), Primož Roglič (Slovin.), Magnus Cort (Dán.), Michael Vakoč (ČR), Silvan Dillier (Švaj.), Maciej Bodnar (Poľ.), Hugo Houle (Kan.) a Alex Howes (USA). Pelotón už silnú jedenásťčlennú skupinu nestíhal a tá si onedlho vytvorila vyše štvorminútový náskok. Po príchode na technický okruh do Harrogate spadol náskok na necelé tri minúty, v balíku sa zvýšilo tempo, začala sa pozičná bitka a prišlo k väčšiemu pádu, po ktorom sa ťažko zdvíhal i Philippe Gilbert. O vysoké tempo sa starali najmä reprezentanti Dánska a Francúzska, ktorí čoskoro zlikvidovali únik. V hlavnom balíku pokračovala trojica Slovákov - Peter a Juraj Saganovci a Erik Baška, Cully už zaostával. Postupne odstupovalo čoraz viac pretekárov, medzi nimi aj Roglič a Daniel Martin. Do konca zostávalo stále ešte sto kilometrov. 2001 Lisabon (Port.) - Oscar Freire (Šp.) 2002 Zolder (Belg.) - Mario Cipollini (Tal.) 2003 Hamilton (Kan.) - Igor Astarloa (Šp.) 2004 Verona (Tal.) - Oscar Freire (Šp.) 2005 Madrid (Šp.) - Tom Boonen (Belg.) 2006 Salzburg (Rak.) - Paolo Bettini (Tal.) 2007 Stuttgart (Nem.) - Paolo Bettini (Tal.) 2008 Varese (Tal.) - Alessandro Ballan (Tal.) 2009 Mendrisio (Švaj.) - Cadel Evans (Aus.) 2010 Melbourne (Aus.) - Thor Hushovd (Nór.) 2011 Kodaň (Dán.) - Mark Cavendish (V.Brit.) 2012 Valkenburg (Hol.) - Philippe Gilbert (Belg.) 2013 Florencia (Tal.) - Rui Costa (Port.) 2014 Ponferrada (Šp.) - Michail Kwiatkowski (Poľ.) 2015 Richmond (USA) - Peter SAGAN (SR) 2016 Dauha (Kat.) - Peter SAGAN (SR) 2017 Bergen (Nór.) - Peter SAGAN (SR) 2018 Innsbruck (Rak.) - Alejandro Valverde (Šp.) 2019 Yorkshire (Angl.) - Mads Pedersen (Dán.) O chvíľu to zabalil aj doráňaný Gilbert, jeden z favoritov sa po páde nedokázal dotiahnuť do čelnej skupiny a zosadol z bicykla so slzami v očiach. Spolu s ním odstúpil aj Remco Evenepoel. Po Cullym odpadol aj Baška a tak so slovenským lídrom zostal 88 kilometrov pred cieľom už len jeho brat Juraj. V ďalších kolách neudržali tempo s vedúcou skupinou ani Bob Jungels, Diego Ulissi či obhajca trofeje Alejandro Valverde. Na méte päť kôl do konca zostalo v hlavnom balíku už len približne 80 jazdcov, pričom stále odpadávali ďalší a ďalší. Asi 65 kilometrov pred cieľom zaútočili Lawson Craddock (USA) a Stefan Küng (Švajč.). Tempo pelotónu sa opäť zvýšilo a z balíka vypadol už aj Juraj Sagan, jeho brat Peter zostal zo Slovákov v hre ako posledný. Situácia na čele sa čoskoro zmenila. Ku Küngovi sa pridali Dán Mads Pedersen, Holanďan Mathieu van der Poel a Taliani Gianni Moscon s Matteom Trentinom. Stíhať sa ich vydali Carlos Betancur (Kol.), Gorka Izagiurre (Šp.) a Toms Skujinš (Lot.), no nepodarilo sa im dolepiť stratu a tak sa zaradili späť do hlavného balíka. Ten strácal 20 kilometrov pred cieľom už 45 sekúnd a jazdil v ňom aj Peter Sagan, na čele pracovali Belgičania s Francúzmi v úpornej snahe dotiahnuť sa. Tá sa však zdala márna, tým pádom aj pre slovenského lídra. Pätica na čele mala dostatok síl, dobre spolupracovala a svoj náskok dokázala sekundu po sekunde zveľaďovať. Do záverečného okruhu vstúpili s náskokom 48 sekúnd a bolo jasné, že nový majster sveta vzíde z tohto kvinteta. Za chvíľu už len kvarteta, keďže talentovaný Van der Poel 12 kilometrov pred cieľom nečakane úplne odpadol, stratil kontakt s čelom a za chvíľu ho predbehol aj pelotón. Na záverečnom stúpaní na Harlow Moor odpadol aj Moscon a tak sa boj o titul zúžil na troch pretekárov. Tri a pol kilometra pred koncom to z pelotónu skúsil ešte samostatne Sagan, no strata bola veľká a už bojoval len o piate miesto. Záverečný špurt rozbehol ako prvý Trentin, ktorý mal najviac skúseností a podľa papierov aj najväčšiu šancu uspieť. S tým však vôbec nesúhlasil Pedersen, ktorý ho na posledných desiatkach metrov jasne predbehol a prišiel si po najväčší úspech kariéry.


Banská Bystrica zdolala HC Lugano 5:2 - Hokejová Liga majstrov 2018/2019 - Online prenos

Online prenos ste mohli sledovať spolu s nami.

BANSKÁ BYSTRICA. Hokejisti Banskej Bystrice vyhrali svoj druhý zápas v Lige majstrov. Švajčiarske Lugano doma zdolali hladko 5:2. Slovenský majster odčinil prehru z úvodného stretnutia prestížnej súťaže, v ktorom nestačil na obhajcu titulu JYP Jyväskylä z Fínska 1:6.


Muž, ktorý zorganizoval vraždu novinárky Politkovskej, zomrel vo väzení

Príčiny úmrtia Loma-Aliho Gajtukajeva úrady neoznámili.

MOSKVA. Muž odsúdený na doživotie za zosnovanie vraždy ruskej novinárky Anny Politkovskej zomrel v sobotu vo väzenskej nemocnici vo Vologdskej oblasti. Úmrtie odsúdeného Loma-Aliho Gajtukajeva potvrdila v utorok aj ruská Federálna služba pre výkon trestu (FSIN). Príčinu smrti ruské úrady neoznámili. Agentúra Interfax s odvolaním sa na informované zdroje uviedla, že Gajtukajev trpel chronickou chorobou. Zástupca šéfredaktora denníka Novaja gazeta, kde Politkovská pred smrťou pracovala, pre Interfax uviedol, že Gajtukajev mal vážne problémy s vnútornými orgánmi. Sergej Sokolov dodal, že podľa informácií redakcie Gajtukajev v podstate stále pendloval medzi väznicou pre odsúdených na doživotie a väzenskou nemocnicou. Interfax však poznamenal, že príbuzní odsúdeného tvrdia, že zomrel na zranenia, ktoré mu boli spôsobené vo väzení. Sokolov v reakcii na to uviedol, že "nič sa nedá vylúčiť". Dodal, že ešte pred vynesením rozsudku, vo vyšetrovacej väzbe, mal Gajtukajev vážne problémy s rôznymi zadržanými zločincami. Anna Politkovská bola zavraždená 7. októbra 2006 vo vchode do bytového domu, kde v Moskve bývala. Z vraždy novinárky, ktorá sa preslávila ostrou kritikou Kremľa a odhaľovaním prípadov porušovania ľudských práv v Čečensku, súd usvedčil a v roku 2015 na doživotie odsúdil Čečencov Loma-Aliho Gajtukajeva a jeho synovca Rustama Machmudova. Gajtukajev zločin organizoval a Machmudov ho vlastnoručne vykonal. Obeť zastrelil šiestimi ranami z pištole vo výťahu moskovského domu, kde Politkovská bývala. Pri jej sledovaní Machmudovovi pomáhali jeho dvaja bratia Džabrail a Ibragim, ktorých súd poslal do väzenia na 12 a 14 rokov. Ďalší spoluorganizátor vraždy, bývalý policajt Sergej Chadžikurbanov, má stráviť za mrežami 20 rokov.


Boje o Tripolis spôsobili vysídlenie viac ako 9500 ľudí

Väčšina rodín nemohla byť z oblasti evakuovaná.

BEJRÚT. Viac ako 9500 ľudí bolo vysídlených v dôsledku pokračujúcich bojov v blízkosti líbyjského hlavného mesta Tripolis, oznámil v piatok Úrad OSN pre koordináciu humanitárnych záležitostí (OCHA) a varoval, že počet vysídlených prudko narastá. Informovala o tom tlačová agentúra DPA. Približne 3500 ľudí bolo vysídlených za posledných 24 hodín, uvádza sa vo vyhlásení OCHA. Veliteľ tzv. Líbyjskej národnej armády (LNA) Chalífa Haftar vydal minulý štvrtok rozkaz na postup na hlavné mesto Tripolis, kde sídli medzinárodne uznaná vláda Líbye. V okrajových štvrtiach na juhu Tripolisu odvtedy dochádza k ozbrojeným zrážkam a tisíce ľudí museli opustiť svoje domovy. Väčšina rodín však nemohla byť z oblasti evakuovaná z dôvodu pokračujúcich bojov a zablokovaného prístupu, uvádza OCHA.


Froomovi pripísali po ôsmich rokoch víťazstvo z Vuelty 2011

MADRID. Medzinárodná cyklistická únia (UCI) pridelila Britovi Chrisovi Froomeovi titul za víťazstvo na Vuelte v roku 2011. Pôvodného víťaza Juana Coba zo Španielska totiž pre porušenie antidopingových pravidiel dodatočne dištancovali. Španiel už ukončil kariéru, ale v období rokov 2009 až 2011 jeho biologický pas vykazoval podozrivé hodnoty. Titul tak pripadol pôvodne druhému mužovi celkovej klasifikácie Froomeovi. Pre britského jazdca, ktorý sa momentálne zotavuje zo zranení po vážnom páde na júnovom Criterium du Dauphine, je to už druhý triumf na Vuelte. Podujatie vyhral aj v roku 2017. Informovala o tom agentúra DPA.


Kazateľ Pastirčák: Náš Ježiško je taký árijský typ

Na Vianoce je lepšie sa pohádať ako mlčať o problémoch, ktoré nás trápia, hovorí Daniel Pastirčák.

O našej neschopnosti prežívať naplno Vianoce, našich mylných predstavách o Ježišovi i strachu prijať jeho rodákov sa denník SME rozprával s kazateľom Cirkvi bratskej DANIELOM PASTIRČÁKOM.  Už máte všetky darčeky na Vianoce? Kupujete si ich vôbec? „Obchodníci môžu byť s nami spokojní, lebo si dávame darčeky. Už sme si síce niekoľkokrát pred Vianocami povedali, že s tým už skončíme, lebo tlak, ktorý to vytvára, spôsobuje, že niekedy človek kúpi veci, ktoré by inak nekúpil. Na druhej strane na ospravedlnenie darčekov by som povedal, že to, že sa ľudia obdarujú pod stromčekom, je veľmi dobrým symbolom Vianoc. Vianoce nám majú pripomenúť, že všetko, kým som, vlastný život, moja existencia je mi darovaná a jedinú zmysluplnú vec, ktorú s tým môžem urobiť, je, že to dám ďalej. Vianoce treba menej kritizovať, že sú konzumné a premeniť ich na ich zmysel. Napríklad keď idem do Auparku s tým, že myslím na nejakého človeka a chcem naozaj nájsť dar, ktorý by nejakým spôsobom vystihol niečo hlboké v jeho vnútri. Keď to hľadám, tak ma niečo s ním spája. Minimálne niekoľko hodín nad ním rozmýšľam. Keď to nájdem a podarí sa mi dať mu pod stromček taký darček, ktorý keď rozbalí, tak povie: Fakt? Ty si ma pochopil.“ Aký typ darčeka oceňujete? „Naše deti nám dodnes k daru, ktorý väčšinou vyberú veľmi citlivo, vždy napíšu zopár slov na nejaký papierik, ktorý ešte ilustrujú. Tie papieriky máme odložené. Na dare pre nás je najdôležitejšie práve toto. Keď si prečítam papierik, tak si uvedomím, že je to úžasné, že sú tu títo ľudia, ktorí pochádzajú z nás, sú sami sebou a predsa je medzi nami vzájomnosť. Že je to také nesamozrejmé, že sú dospelí a máme sa radi. Rituál obdarovania by bol bez tohto momentu prázdny.“ „Simona Weilová (francúzska filozofka, pozn. red.) napísala, že v našom živote existujú dva okamihy úplnej nahoty a čistoty. Je to okamih narodenia a smrti. Filozofovať znamená učiť sa umierať a modlitba je akoby umierať.“ Z darčekov sa zvyčajne tešia najviac deti. V čom by sme však zmysel Vianoc mali nachádzať my, dospelí, ktorí už vieme, že darčeky nenosí Ježiško? „Vianoce patria medzi sviatky, ktoré majú kvalitu dobrej básne. Keď si prečítam dobrú báseň, mám pocit, že sa v tých niekoľkých vetách pre mňa zhmotnil zmysel roztrúsený po všetkých dňoch môjho života. Ak to, čo Vianoce predstavujú, nie je nejakým spôsobom roztrúsené po všetkých dňoch toho roku, tak Vianoce môžu byť nielenže nudou, ale hrozným predstieraním, ktoré všetci cítime. Rozbalíme si darčeky, zjeme, čo sa dá zjesť a rozhostí sa prázdnota. Človek nemôže predpokladať, že keď si v sebe vianočný cit necvičí, že ho na Vianoce zažije.“ Ako sa dá cvičiť cit pre Vianoce? „Keby som nás ako ľudské spoločenstvo prirovnal k orchestru a každého človeka k nástroju, tak každý deň treba ladiť nástroj. Treba ladiť nielen nástroj a cvičiť si svoj part, ale naučiť sa počúvať svoj hlas v kontexte celej hudby. Počúvať všetkých ostatných. Zdá sa mi, že sa to nezaobíde bez toho, aby človek nepestoval istý druh meditatívnej modlitby. Modlitby, ktorá primárne nie je o tom, že niečo v sebe hovorím alebo vyslovujem slová. Alebo chcem od Boha niečo získať či robím kúpno-predajné zmluvy s nebesami. Skutočná modlitba sa začína úplne v tichu.“ Ako by taká modlitba mala prebiehať?  „Simona Weilová (francúzska filozofka, pozn. red.) napísala, že v našom živote existujú dva okamihy úplnej nahoty a čistoty. Je to okamih narodenia a smrti. Filozofovať znamená učiť sa umierať a modlitba je akoby umierať. Samozrejme, že vždy začíname v mysli, lebo mysľou nám tečie prúd myšlienok, obrazov. Ja to robím úplne jednoducho. Myslím si, že Otčenáš je veľmi dobrá modlitba. Ale treba sa ju modliť nie tak, že ju odrecitujeme, ale je to modlitba, ktorú nám Ježiš zanechal, aby sme ju meditovali. Otčenáš sa veľmi často modlím. Keď dokončím takú modlitbu, rozhostí sa vo mne úplné ticho.“ Mnohí ľudia, ktorí sa vedia modliť, však vravia, že nemajú čas na modlitbu. Čo na to hovoríte?  „Každý človek má čas. Práve preto som slobodný, že mám čas. Nielen chcem, ale aj môžem. Keď mám čas, tak s ním urobím, čo chcem a čo môžem. Keď niekto povie, že sa chce modliť, ale nemá na to čas, tak to znamená, že jeho chcenie ešte nedospelo k tomu, aby použil to môžem. Keď má chlapec potrebu vzťahu, tak hľadá dievča. Určite nepovie, že nemá čas.“ Treba povedať, že s Bohom sa nedá stretnúť bez toho, aby sa človek nestretol so sebou. Je to teda skôr výhovorka? „Myslím si, že to preto tak ľudia hovoria, lebo modlitba zvykne byť v prvom rade považovaná za nástroj, ktorým reagujeme na situácie, ktoré nevieme vyriešiť. Je to posledný nástroj, po ktorom sa siaha. Každý rozumný človek si najskôr naplánuje, čo chce urobiť, potom použije všetky prostriedky, ktoré má v rukách a keď sa už nič nepodarí, tak sa modlí. Lenže modlitba nie je na to, ani nie je o tom.“ Lenže je veľa ľudí, ktorí neveria v Boha, respektíve nepociťujú potrebu zdôverovať sa nejakému duchovnu. Čo by ste im poradili, ako majú prežiť Vianoce? Myslíte si, že každý človek rieši svoj vzťah k nadprirodzenu? „Myslím, že áno. Všimol si to aj veľký prorok božej smrti Friedrich Nietzsche. Boh zomrel, ale jeho tieň zostal medzi nami. Ten tieň je vo všetkých veľkých, absolútnych slovách, ktoré zakladajú ľudskosť človeka, ako pravda. Keď sa človek zaoberá pravdou a má pocit, že musí riešiť pravdu, že je voči pravde nejakým spôsobom zodpovedný, tak hľadá Boha a žije s Bohom. Hoci Boh je tam pod pojmom pravdy preňho inkognito. Je možno bezpečnejšie sa k Bohu vzťahovať pod týmito neutrálnymi pojmami, ako prilipnúť k nejakým jasným, príliš vykonštruovaným obrazom.“ Hoci väčšina ľudí má nejaký viac či menej uvedomelý vzťah k Bohu či nadprirodzenu, predsa sa na Vianoce dostávajú do zvláštnej situácie. Keď sa rozbalia darčeky a všetci sa najedia, zrazu vznikne otázka, čo ďalej. Človek môže pozerať televízor alebo... Vlastne má čas a zrazu nevie, čo s ním. Ako ho podľa vás využiť, aby ho Vianoce obohatili? „Dajú sa robiť rôzne veci, ale človek musí chcieť a niečo aj preto urobiť, aby sa to stalo. Niektoré Vianoce sme napríklad robili to, že sme si písali básničky. Jeden pre druhého. Potom sme sa o tom začali rozprávať. Vznikla nejaká komunikácia na hlbšej úrovni. O našich pocitoch, o tom, čo prežívame. Človek, ktorý zostane sám s vianočným tichom, keď si nevie rady, ako stíchnuť v modlitbe, môže si sadnúť, zobrať pero a písať. Vypísať zo svojho vnútra, čo v ňom je. Ak si možno napíše nejaké tie rany, ktoré ho stále bolia a ich jednoducho len v tichu odovzdá, tak sa modlí.“ Sme zameraní na výkon a s tým spojený úspech. Ale byť sám so sebou a uzavrieť mier so sebou, to je úplne podcenené. Nie je na to čas. Ale toto je základ. Výkon je len nadstavba, nie naopak. Lenže niekedy sa možno bojíme byť ticho preto, lebo sa nám môžu ozvať všetky tie naše rodinné spory, ktoré uponáhľaná aktivita počas roka umlčala. Čo s tým, keď sa bojíme byť ticho, lebo vieme, že to nebude príjemné a môže sa to skončiť hádkou? „Môže, ale vždy je hádka lepšia, ako mlčanie. Lebo môže otvoriť pokračovanie. Myslím si, že to tak často je, že ten, kto nechce počuť druhého, tak stále hovorí a kričí. Aj my tak môžeme byť vnútorne hluční a kričať, aby sme nepustili k slovu hlas, ktorý by sa chcel ozvať, pretože nechceme počuť, čo by povedal, lebo tušíme, že sme to už veľmi potlačili. Nesieme si nejasný pocit viny, zranenia. Ako súčasní ľudia sme precenili jeden aspekt ľudskosti, a to je výkon. Sme zameraní na výkon a s tým spojený úspech. Ale byť sám so sebou a uzavrieť mier so sebou, to je úplne podcenené. Nie je na to čas. Ale toto je základ. Výkon je len nadstavba, nie naopak. Jednoducho jedného dňa človek vyhorí, lebo všetko dal do výkonu, ale so sebou sa už roky nestretol. Čím viac sa so sebou nestretol, tým väčší strach má sa so sebou stretnúť. Treba povedať, že s Bohom sa nedá stretnúť bez toho, aby sa človek nestretol so sebou.“ Paradoxom Vianoc okrem toho, že sa možno bojíme byť ticho sami so sebou, je aj to, že hoci vítame blonďavého Ježiška pod stromčekmi v našich obývačkách, máme problém s prijatím jeho rodákov z Blízkeho východu, ktorí nám v Európe reálne klopú na dvere. Čo s tým?  „Náš Ježiško je taký árijský typ. Neexistuje nič také, ako čisté kresťanstvo. Kresťanstvo je kultúrnym produktom, ktorý vznikol historickým procesom, v ktorom sa čosi, čo tu bolo hlboko zakorenené, nejaké ľudové náboženstvo zmiešalo s kresťanskou zvesťou a nadobúda rôzne podoby v rôznych ľuďoch. Veľká časť tohto ľudového kresťanského náboženstva má skôr charakter predkresťanských až animistických poverčivých predstáv, pretretých akýmsi kresťanským koloritom. Preto sa môže stať, že keď som povedal, že Ježiš a Mária boli židia, schytal som strašné kritiky. Pritom je to banálna záležitosť. Ako je možné, že na kresťanskom Slovensku toto ľudí poburuje? To len svedčí o tom, akoby tá pravda, duch evanjelia nie veľmi prenikol do našej kultúry alebo do mentality toho, ako to prežívame. Na Slovensku existuje prekliatie. Každý národ má svoje. To naše sa volá Tiso. Tisovská verzia zbožnosti.“ Tá bola aká? „Za Boha a za národ. Tiso sa napríklad v jednom prejave spýtal: 'Je správne, čo robíme so Židmi na Slovensku? Je to rabovka? Ale prikázal nám Boh, aby sme milovali seba samého? Ale veď je napísané - ako seba samého. Čiže je to Boží príkaz, aby Slovák miloval seba samého. A či neprikazuje láska, aby sa človek bránil škodcovi, ktorý mu škodí? O tom, že je Žid škodca, to nikomu netreba zdôvodňovať.' Toto je prekrútenie Kristovho posolstva, proti nemu samému. Veď Ježiš do dejín etiky a náboženského myslenia priniesol niečo revolučné. Povedal: Milujte svojich nepriateľov. Keď sa spojí národ s náboženstvom, tak to nemôže mať nič spoločné s kresťanstvom. Tomu sa hovorí henoteizmus, kmeňový boh. Boh krvi. Boh krvi je vždy krvilačný, lebo je to boh vojny. Kresťanský boh, ak tak môžeme povedať, je kresťanským iba dovtedy, kým je univerzálny. Platí to iba vtedy, ak platí Kristov princíp otvorenej lásky. Bojím sa toho, že mnoho z toho kresťanského na Slovensku sa teraz prefarbuje do hneda. Je to henoteizmus prefarbený kresťanskou rétorikou na niečo, čo by sa malo podobať kresťanstvu. Ale s kresťanstvom v duchovnom zmysle to nemá nič spoločné.“ Povedať, že s islamom v pozitívnom slova zmysle máme veľa spoločného neznamená zriecť sa kresťanstva. Znamená uvidieť kresťanstvo v kontexte. Rozumiete postoju väčšinového Slováka, ktorý otvára dvere svojej obývačky blízkovýchodnému Ježišovi síce v árijskej podobe, ale zároveň sa bojí prijať jeho rodákov, lebo za nimi vidí teroristov? „Slovensko v tomto postoji nie je izolované. Celým západným svetom to prebieha. V niečom je misia islamistických teroristov zatiaľ úspešná. Ich cieľom je vyvolať strach na Západe, ktorý povzbudí radikálne riešenia. Radikálny islam potrebuje mať svojho radikálneho nepriateľa. Zatiaľ ho na Západe nemá, ale potrebuje ho vytvoriť. A darí sa im. Neviem, ako by sa tomu dalo zabrániť. Veľmi si vážim ľudí ako pápež František alebo Angela Merkelová, ktorí idú proti tomuto prúdu. Chápem ľudí, čo sa boja, chápem strach, ktorý vzrastá. Stále viac narastá popularita radikálnych riešení, ale ak sa to podarí, je to len cesta do pekla.“ Myslíte si, že strach z toho, že aj v Bratislave na Hlavné námestie môže prísť kamión, ktorý tam narazí do nevinných ľudí ako nedávno v Berlíne, ospravedlňuje náš väčšinový postoj, že tu nechceme cudzích ľudí?  „U seba by som si nikdy taký strach neospravedlnil. Sebe by som neodpustil, keby som sa k tomu postavil v strachu. Strach nám pomáha sústrediť sa na nebezpečie, keď prichádza, ale potom ho treba vypnúť a sústrediť sa na hodnoty, čo urobiť. Niekedy sa musím rozhodnúť obetovať sa, niekedy sa musíme rozhodnúť mu postaviť. Na druhej strane nemôžem odsúdiť ľudí, keď si predstavím, ako málo času majú na to, aby sa venovali reflexii toho, čo sa deje. Ako ľahko podliehajú sugesciám. To nie je zlo, to je krehkosť človeka. Môžeme však hovoriť a vysvetľovať, prečo by ľudia napriek strachu nemali v sebe udusiť ľudskosť. A aby pochopili aj to, že sa nechtiac stávajú tým, čím ich nepriatelia chcú mať. Keby sa katolícke Slovensko verne držalo svojho pápeža, tak by to bolo úplne v poriadku. Lebo on úplne jasne vie, čo treba robiť. Prijať moslimských utečencov, ktorí teraz bývajú vo Vatikáne.“ Kde smeruje podľa vás strach, ktorý v sebe nosíme? Je ešte šanca, že tu budeme normálne existovať alebo nenávratne smerujeme ku konfliktu? „Jedno je úplne isté, že predstava, že by mohol existovať nejaký izolovaný Západ uzavretý do seba v časoch takýchto veľkých geopolitických otrasov, je naivná ilúzia. Nerozhoduje sa o tom, či sem nejakí ľudia prídu alebo neprídu. Oni sem nejakým spôsobom prídu. Myslím si, že prežívame jeden z veľkých historických otrasov. Ide len o to, ako sa k tejto skutočnosti postavíme, aby z toho vzišlo viac dobra, ako zla.“ Povedať áno prijatiu neznamená necítiť strach. Čiže predstava pretláčaná na Slovensku hlavným politickým prúdom, že tu bude nejaké maličké biele a kresťanské Slovensko, je len ilúzia? „Je to len ilúzia. Buď to bude strašný konflikt, ako povedal Tomáš Halík (český teológ, pozn. red.), že toto stupňovanie nenávisti povedie k vojne, ktorú si ani nevieme predstaviť, alebo stále je čas alebo možnosť, aby to išlo smerom ku komunikácii a dorozumeniu. Povedať, že s islamom v pozitívnom slova zmysle máme veľa spoločného neznamená zriecť sa kresťanstva. Znamená uvidieť kresťanstvo v kontexte. Ja som na tejto strane bez toho, aby som podceňoval to, že Európa a západný svet potrebujú v tejto dobe samozrejme posilniť a prehĺbiť svoju schopnosť brániť sa a vedieť selektovať tých, ktorí sú nebezpeční, ktorí k nám naozaj prichádzajú so zlým úmyslom. Opatrnosť je výzva. Nechcem to spochybňovať. Je to dôležité. Ale rovnako s týmto procesom je dôležitý paralelný proces, v ktorom neprestaneme vidieť bolesť a ohrozenie ľudí, ktorí potrebujú bezprostredne našu pomoc, vidieť v nich ľudské bytosti, našich blízkych.“ Stretol som sa s vyjadrením jednej veriacej ženy, ktorá mi povedala, že ako kresťanka chápe, že týchto ľudí by mala prijať, ale napriek tomu všetkému sa ich bojí. Čo by ste jej poradili?  „Myslím si, že je to veľmi úprimné, čo povedala. Ja sa tiež bojím. Lebo sme súčasťou sveta, na ktorý útočia. Možnosť, že sa niečo stane, je reálna a ja nechcem, aby sa to stalo môjmu kamarátovi, ani mojim deťom, nikomu. Povedať áno prijatiu neznamená necítiť strach. Neznamená to byť hlupák, ktorý nevie, že riskuje. Ja riskujem preto, že mám dôvod riskovať. Ale urobím všetko preto, aby som neriskoval márne a zbytočne. Odvaha totiž nie je neprítomnosť strachu. Odvaha je to, čo so svojím strachom urobím. Iba blázni necítia strach tvárou v tvár nebezpečenstvu.“ Čo sa však stalo s našou odolnosťou voči strachu v porovnaní s tou, ktorú mali obyvatelia Slovenska počas druhej svetovej vojny, najmä po tom ako prepuklo SNP? Vtedy predsa boli oveľa bližšie násiliu a smrti, ako teraz a napriek tomu dokázali neraz nezištne pomáhať ľuďom, ktorí ich pomoc potrebovali. „Myslím si, že taká je povaha strachu. Čím je objekt strachu od nás viac vzdialený a je nám predkladaný v sugestívnych nejasných intenciách a tušeniach, má viac duchovnú, nie reálnu pozíciu byť démonický. To znamená, že nás môže spútať vášňou, pretože sa nemusíme brániť, pripravovať svoje konanie. Preto je dôležitý príchod tých ľudí. Pretože báť sa nejakého Sýrčana, ktorý je prezentovaný buď v úplne abstraktných slovách politikov alebo v nejakých obrazoch hrôzy, ktoré som videl v televízii, je niečo iné, ako sa s ním stretnúť v susedstve a spoznať v ňom príjemného človeka a byť obohatený príbehom, ktorý mi porozpráva a dotkne sa môjho srdca. Aby sme sa odkliali od toho abstraktného strachu, potrebujeme stretnúť konkrétnych ľudí. Verím, že na Slovensku je iks ľudí, ktorí keby už prišlo na lámanie chleba a stalo sa to isté, čo za slovenského štátu, tak by mnohí z nich tým ľuďom pomohli aj dnes, hoci by mali strach.“ Čo by ste popriali k Vianociam človeku, ktorý je taký uponáhľaný, že ich nemá ani čas osláviť a len vníma, že niekde nie tak ďaleko od neho nejaký kamión vrazil na vianočných trhoch do ľudí a on sa bojí, či ďalšie Vianoce budú aspoň také pokojné ako tieto? „Ťažká otázka. Poprial by som mu, aby aspoň na chvíľu mohol pocítiť a uvedomiť si, že bytie toho uponáhľaného človeka v ohrozenom svete má účasť na niečom nekonečne väčšom než je on sám." Tento text ste mohli čítať vďaka tomu, že platíte za obsah. Vážime si to.


Karibikom otriaslo zemetrasenie, úrady varovali pred cunami

TEGUCIGALPA. Karibské more zasiahlo v utorok v noci v oblasti medzi Hondurasom a Kajmaními ostrovmi zemetrasenie s magnitúdom 7,6. Jeho epicentrum sa nachádzalo asi 44 kilometrov od neobývaných honduraských Labutích ostrovov. Zemetrasenie vzniklo v hĺbke približne 10 kilometrov. Otrasy bolo cítiť aj na pevnine, podľa prvých správ však nespôsobilo vážne škody. Predstavitelia Hondurasu informovali, že z provincií Colón, Atlántida, Olancho a pozdĺž severného pobrežia hlásia popraskané domy.Úrady vo viacerých stredoamerických krajinách a karibských ostrovoch varovali pred možnými cunami, ktoré zemetrasenie mohlo vyvolať. Centrá varovania pred cunami zatiaľ žiadne takéto vlny nezaznamenali. Tichomorské centrum varovania pred cunami (PTWC) však informovalo, že sa hladina mora môže zvýšiť až o jeden meter nad normálnu úroveň.


Honda prekvapila prestavbou modelu Civic Type R na pickup

Pickup zvládne šprint na stovku za menej ako šesť sekúnd a dosiahne rýchlosť viac ako 265 kilometrov za hodinu.

SWINDON, BRATISLAVA. Honda všetkých šokovala a predstavila zaujímavý pickup na základe športového modelu Civic Type R. Menej prekvapivý je fakt, že do sériovej výroby sa nedostane. Tento červený koncept je dielom tímu dvanástich špecialistov z továrne v anglickom Swindone. Vznikal pod názvom "Project P" a cieľom bolo vytvoriť jeden z najrýchlejších pickupov na cestách. Ako základ poslúžil predprodukčný exemplár hatchbacku Civic Type R, ktorý sa dočkal rozsiahlych úprav od B-stĺpika smerom dozadu. Celý proces od návrhu k dokončenému autu trval iba osem týždňov. Samozrejme nestačilo odrezať kus strechy a vyhodiť druhý rad sedadiel. Pre zadnú časť boli špeciálne navrhnuté diely tak, aby sa zachovali línie typické pre tento model. Potrebné bolo zachovať tiež masívny spojler, podľa ktorého spoznáte Type R už zdiaľky. V tomto prípade sa vyklápa spolu s vekom pre jednoduchší prístup na korbu. Bez zmien zostala technika pod povrchom. O pohon sa tak stará štvorvalec s výkonom 320 koní a šesťstupňová manuálna prevodovka, cez ktorú sa výkon prenáša na prednú nápravu. Zrýchlenie z nula na sto kilometrov za hodinu by malo trvať menej ako šesť sekúnd a pickup prekročí rýchlosť 265 kilometrov za hodinu. Nie je jasné, aké ma Honda s týmto vozidlom plány, no nevylučujú pokus o rekordný čas na Nurburgringu pre pickupy s predným pohonom. Konkurencia pravdepodobne nebude veľká. Auto nie je schválené pre prevádzku na verejných cestách, takže hoci sa na korbu zmestia dve kosačky, ďaleko ich neodveziete. Civic Type R Pickup tak vznikol iba ako ukážka šikovnosti a kreativity divízie špeciálnych projektov Honda.


Čína podporila správkyňu Hongkongu a odsúdila demonštrácie

Hongkongom v posledných dvoch mesiacoch otriasajú mohutné násilné protesty.

PEKING. Čínska ústredná vláda zopakovala v pondelok svoju podporu správkyni Hongkongu Carrie Lamovej, ako aj mestskej polícii a vyzvala obyvateľov mesta, aby sa postavili proti násiliu. S odvolaním sa na vyhlásenie čínskeho vládneho úradu na tlačovej konferencii v Pekingu o tom informovali agentúry Reuters, AP a AFP. Hongkonská vláda a spoločnosť musia prísť s efektívnejšími spôsobmi, ako pomôcť mladým ľuďom pri riešení záujmov týkajúcich sa bývania, zamestnanosti a iných otázok, uviedol čínsky úrad. Hongkongom v posledných dvoch mesiacoch otriasajú mohutné násilné demonštrácie proti návrhu zákona, ktorý by umožňoval vydávanie ľudí z mesta na súdne konania na komunistickou stranou kontrolovaných súdoch v Číne. Hlavnou prioritou Hongkongu bolo "potrestať násilné a nezákonné činy", vyhlásil na tlačovej konferencii Jang Kuang, hovorca čínskeho vládneho úradu pre záležitosti Hongkongu a Macaa, ktoré sú čínskymi územiami s osobitným štatútom. Násilie, z ktorého obvinil "niekoľkých radikálov", vážne narušilo prosperitu a stabilitu Hongkongu a "narazilo na dno" princípu "jednej krajiny, dvoch systémov", ktorou sa finančné centrum riadi. "Žiadna civilizovaná spoločnosť alebo spoločnosť právneho štátu nebude tolerovať nekontrolované násilie," vyhlásil na mimoriadnej tlačovej besede. "Dúfame, že široká verejnosť jasne pochopí vážnosť súčasného stavu a spoločne odsúdi zlé činy a zločiny spáchané radikálmi a zabráni im v poškodzovaní Hongkongu," dodal. Hovorca navyše z podnecovania násilia v Hongkongu obvinil niektorých západných politikov. Vyvolaním ťažkostí v bývalej britskej kolónii Hongkongu podľa neho chceli zabrániť všeobecnému pokroku v Číne. Niektorí ľudia na Západe uplatňovali "podivnú logiku", ktorá ich viedla k súcitu a tolerantnosti k "násilným zločinom" a kritike práce policajných síl. Ich úmyslom je podľa neho "spôsobiť problémy v Hongkongu, urobiť z Hongkongu problém pre Čínu, aby zabránili rozvoju Číny". Hovorca sa o konkrétnych podnecovateľoch nepokojov nezmienil.


Rozpočtová rada varuje pred deficitom, dosiahnuť by mohol 955 miliónov

Vláda by mala podľa rady prijať dodatočné opatrenia.

BRATISLAVA. Za predpokladu, že vláda neprijme dodatočné opatrenia, ku koncu tohto roka by mohol deficit dosiahnuť 955 miliónov eur, teda 0,99 % hrubého domáceho produktu (HDP). Odhaduje to Kancelária rady pre rozpočtovú zodpovednosť (KRRZ) vo svojom najnovšom júnovom monitoringu plnenia rozpočtu v tomto roku. Vláda pritom v schválenom rozpočte na tento rok už počíta s vyrovnaným hospodárením. Rada upozorňuje, že celková výška rizík pre rozpočtované saldo verejnej správy vzrástla oproti májovej prognóze o 56 miliónov eur. "K rastu deficitu prispeli najmä faktory vyplývajúce zo spresnenia údajov pre rok 2018, ktoré sú len sčasti kompenzované spomalením čerpania niektorých výdavkov oproti predchádzajúcim odhadom," uviedla KRRZ. Vláda by tak mala prijať dodatočné opatrenia. "Riziká pre saldo vyplývajú najmä z nadhodnotených nedaňových príjmov a vyššieho rastu výdavkov v niektorých oblastiach. Zhoršenie ekonomického vývoja, ktoré predpokladajú najnovšie prognózy, má zanedbateľný vplyv na výšku rizík," uvádza rozpočtová rada. Najvyššie riziko rada očakáva pri nedaňových príjmoch, kde odhaduje výpadok výnosu oproti schválenému rozpočtu o 405 miliónov eur. Na tieto riziká upozorňovala pritom rozpočtová rada už v čase schvaľovania rozpočtu, pričom každoročne sa opakujú. "Riziko v sociálnych transferoch a dávkach vyplýva najmä z vysokého rastu výdavkov nemocenského poistenia a dávky v nezamestnanosti, ako aj navýšenia vianočného dôchodku," uviedla kancelária rozpočtovej rady. Riziko výpadku daňových príjmov je spôsobené najmä zrušením osobitného odvodu obchodných reťazcov s negatívnym vplyvom takmer 120 miliónov eur. Naopak, pozitívne vplýva pokles príspevku Slovenska do rozpočtu Európskej únie. "Na základe informácií zverejnených Európskou komisiou o výške príspevku SR do rozpočtu EÚ očakávame úsporu 77 miliónov eur," uviedla KRRZ.


Ostrov Svätá Helena sa dočkal komerčnej leteckej linky

Napoleon Bonaparte tam prežil svoje posledné dni.

JOHANNESBURG. Jedno z najodľahlejších miest na svete sa stane trochu menej izolovaným. Na ostrov Svätá Helena v južnom Atlantiku, ktorý bol doteraz prístupný len na lodi, odletela prvá komerčná linka. Ostrov je známy najmä tým, že tu svoje posledné dni prežil Napoleon Bonaparte. Stroj spoločnosti Airlink odletel v sobotu z juhoafrického Johannesburgu, pričom let mu potrvá šesť hodín. Britské zámorské územie si od nového leteckého spojenia sľubuje okrem iného rozvoj cestovného ruchu. Premávať bude v týždňových intervaloch.


Vedci skúmali čajky zlodejky. Odvahu im ubral pohľad z očí do očí

BRATISLAVA. Ak sú čajky niečím známe, tak kradnutím jedla. Turistom na pobreží či mori často uchmatnú kus z ich proviantu. Veľký problém s čajkami zlodejkami majú v pobrežnom grófstve Cornwall vo Veľkej Británii a najmä v lete. Jedna tamojšia krčma dokonca ponúkala zákazníkom na odplašenie vtákov aj vodné pištole. Britskí vedci však teraz prišli s iným riešením, ktoré sa podľa ich štúdie osvedčilo. Čajkám sa musíte pozerať do očí. Štúdiu zverejnili v časopise Biology Letters. Výskumníci v pobrežných mestách Cornwallu položili na zem vrecká zemiakových lupienkov a stopovali, ako rýchlo sa k nim zletia čajky. Pri vrecku stáli ľudia, ktorí sa niekedy pozerali priamo na čajku, inokedy zas boli otočení iným smerom. Výskumníci pokus vyskúšali na 74 čajkách, no iba pri devätnástich sa im podarilo zopakovať ho v oboch verziách. Ak sa človek pozeral priamo na čajky, vtákom trvalo v priemere o 21 sekúnd dlhšie, kým sa odvážili priblížiť k vrecku v porovnaní so situáciou, keď sa človek nepozeral. „Prezrádza to, že čajky si všímajú ľudské správanie, keď v mestskom prostredí hľadajú potravu, a tiež, že ho považujú za odpudivé,“ vysvetľuje pre web New York Times hlavná autorka Madeleine Goumasová. Pre čajky je človek veľký a potenciálne nebezpečný tvor. Preto sa skôr rozhodnú prekvapiť a pokúsia sa ukradnúť jedlo odzadu. Zopár čajok sa odvážilo jedlo uchmatnúť dokonca aj vtedy, keď sa človek pozeral priamo na zviera. Ich odvahu výskumníci vysvetľujú tým, že v minulosti sa zrejme naučili, že od ľudí čosi môžu dostať. „Čajky sa učia rýchlo, takže ak od ľudí raz už niečo dostanú, môžu od nich čakať viac,“ píše v tlačovej správe spoluautor štúdie Neeltje Boogert. Práve počas leta si obyvatelia na pobreží Británie všímajú, že na oblohe je oveľa viac čajok, ktoré si hľadajú potravu. Odporúčajú preto ľuďom, že ak uvidia čajky približovať sa, aby ich pozorovali, čím môžu väčšinu vtákov odradiť. Vedci chcú najbližšie zistiť, ako ľudská strava vplýva na čajky a ich mláďatá. DOI: 10.1098/rsbl.2019.0405


Trump vyhlásil v Kalifornii stav núdze kvôli ničivým požiarom

Šesť mohutných lesných požiarov zasiahlo plochu približne 65.000 hektárov.

WASHINGTON. Americký prezident Donald Trump vyhlásil v piatok v americkom štáte Kalifornia, ktorý sužujú rozsiahle lesné požiare, stav núdze. Informovala o tom spravodajská televízia Sky News. Šesť mohutných lesných požiarov, ktoré v Kalifornii vypukli pred piatimi dňami, zasiahlo plochu približne 65.000 hektárov a vynútilo si evakuáciu najmenej 190 000 ľudí. Oheň doposiaľ zničil viac ako 400 budov a do boja s ním bolo nasadených najmenej 5700 hasičov. Šírenie požiarov napomáha aj suchý vzduch, ktorého vlhkosť dosahuje podľa spravodajskej televízie CNN len dve percentá, ako aj silný vietor. Ten má podľa meteorológov fúkať až do nedele.


Zimbabwe si uctí Mugabeho. Postaví mu univerzitu za štvrtinu štátneho rozpočtu

HARARE. Zimbabwiansky kabinet schválil investíciu vo výške najmenej jednej miliardy dolárov na vytvorenie univerzity na počesť prezidenta Roberta Mugabeho. Táto čiastka predstavuje približne štvrtinu štátneho rozpočtu Zimbabwe, približuje agentúra AP. Minister pre vysoké školstvo Jonathan Moyo v stredu pre novinárov uviedol, že zamýšľanú univerzitu bude spravovať nadácia 93-ročného Mugabeho a jeho manželky Grace Mugabeovej. Daný projekt sa plánoval už niekoľko rokov, podľa Moya sa o jeho realizáciu zasadzovala prvá dáma Zimbabwe. Mugabe stojí na čele tohto juhoafrického štátu od roku 1980 a momentálne sa zúčastňuje na predvolebnej kampani pred budúcoročnými voľbami novej hlavy štátu, v ktorých napriek správam o svojom chabom zdraví opäť kandiduje. Zimbabwe, kedysi prosperujúca krajina, je v hlbokej ekonomickej kríze. Na výstavbu univerzitného komplexu má byť použitých zhruba osemsto miliónov dolárov, ďalších dvesto miliónov na podporu výskumu a inovácií, uzatvára AP.


Estónsku vládu znova povedie Ratas

Nová vláda bude reprezentovať silné, demokratické a bezpečné Estónsko, povedal Ratas.

TALLINN. Estónska prezidentka Kersti Kaljulaidová vymenovala v stredu na návrh staronového premiéra Jüriho Ratasa novú vládu krajiny. Informovali o tom agentúry AFP a DPA. Nová vláda bude reprezentovať silné, demokratické a bezpečné Estónsko, povedal Ratas pre agentúru BNS pred vymenovaním kabinetu. Hodnoty a slobody, ktoré sú pre estónsku spoločnosť dôležité, ostanú zachované, dodal. Kaljulaidová poverila Ratasa zostavením vlády po tom, ako estónsky parlament neschválil za novú premiérku víťazku marcových parlamentných volieb - predsedníčku liberálnej Estónskej reformnej strany (ER) Kaju Kallasovú. Líder stredoľavicovej Estónskej strany stredu (EK) Ratas odmietol rokovať s Kallasovou a namiesto toho sa dohodol na vytvorení trojkoalície s konzervatívnou stranou Isamaa (Vlasť) a pravicovo-populistickou a euroskeptickou Estónskou konzervatívnou ľudovou stranou (EKRE). Tento jeho krok sa v Estónsku stretol s kritickými reakciami a v krajine vyvolal i protesty. Každá z koaličných strán získala päť ministerských kresiel. V 101-člennom parlamente obsadila koalícia 56 kresiel. Novým ministrom zahraničných vecí sa stal Urmas Reinsalu, ktorý v predošlom kabinete zastával funkciu ministra obrany (2012-2014) a spravodlivosti (od roku 2015). Ministerstvo obrany naďalej povedie Jüri Luik. Rezort financií prevezme Martin Helme, ministerkou školstva je Mailis Repsová, ministrom hospodárstva a dopravy Taavi Aas a rezort spravodlivosti povedie Raivo Aig. Nová vláda by mala zložiť sľub 29. apríla.


Slovensko si na medzinárodnom trhu požičalo miliardu eur na tridsať rokov

Emisiu nových dlhopisov označil Kažimír za úspešnú, dopyt záujemcov podľa neho dosiahol viac ako trojnásobok sumy.

BRATISLAVA. Slovensko si v utorok (10.10.) na medzinárodných trhoch požičalo miliardu eur na 30 rokov, a to za úrok okolo 2 %. Po rokovaní vlády o tom informoval minister financií Peter Kažimír (Smer). Emisiu nových dlhopisov označil za úspešnú, dopyt záujemcov podľa neho dosiahol viac ako trojnásobok požičanej sumy. Dlhopisy kúpilo podľa Kažimíra 170 investorov z 15 krajín. Skoro polovica z nich bola podľa údajov štátnej Agentúry pre riadenie dlhu a likvidity (ARDAL) z Rakúska a Nemecka (49 %). Druhá najväčšia skupina záujemcov pochádzala z Beneluxu a Francúzska (17 %), nasledovali investori z Veľkej Británie, Írska, Talianska či Škandinávie. Z hľadiska typu investorov najväčší podiel mali správcovské fondy (59 %), potom poisťovne a dôchodkové fondy (23 %), banky (9 %) a centrálne banky (5 %). "Toto všetko je dôkaz, že sa našlo 170 investorov, ktorí požičali svoje peniaze tejto krajine na 30 rokov. Vyjadrili jasnú dôveru v budúcnosť tejto krajiny, odhliadnuc od toho, čo sa tu niekedy deje a čo tu počúvame. Pre mňa je to jasný dôkaz toho, že sme na správnej ceste," zhodnotil Kažimír. Podľa neho ide o ocenenie dôveryhodnosti slovenských verejných financií, aj so znalosťou cieľov rozpočtu na najbližšie tri roky. Jeho návrh schválila vláda práve dnes, zverejnený bol ešte minulý týždeň.


V Budapešti lovili vrak havarovanej lode. Čo s tým má Gabčíkovo

Loď s turistami sa potopila koncom mája.

BRATISLAVA. Aby mohli maďarskí potápači a záchranári vytiahnuť z dna budapeštianskeho Dunaja potopenú loď Hableány, hladina rieky musela nevyhnutne klesnúť. Ešte koncom mája hladina Dunaja výrazne stúpla, dôvodom boli pretrvávajúce dažde. V noci na 30. mája, keď sa nehoda stala, Dunaj v Budapešti presiahol päť metrov a rýchlo stúpal. A 1. júna kulminoval na hladine 586 centimetrov, tesne pod úrovňou prvého stupňa povodňovej aktivity v Budapešti. Maďarský správca Dunaja preto minulý týždeň požiadal Slovenský vodohospodársky podnik a tiež Vodohospodársku výstavbu, pod ktorú spadá aj vodné dielo Gabčíkovo, aby znížili hladinu rieky. Inak by vrak lode s nezvestnými turistami nedokázali vyzdvihnúť. Gabčíkovo tak 8. júna o jednej hodine po polnoci na žiadosť Budapešti dočasne odstavilo dve z ôsmich turbín hydroelektrárne. Cez každú z nich pretečie za sekundu zhruba 630 kubických metrov vody. "Odstavením dvoch turbín sme znížili objem prietokov o tisíc kubických metrov za sekundu," vysvetľuje Stela Ištvánfyová z Vodohospodárskej výstavby. o toľko znížili v elektrárni prietok dvoch turbín za sekundu, aby za štyri hodiny znížili hladinu rieky o viac ako meter. Zároveň zvýšili prietok vody do starého koryta Dunaja o 200 kubických metrov za sekundu. "Priamo pod elektrárňou sa podarilo znížením výkonu hladinu Dunaja znížiť približne o 1,1 metra," vraví Ištvánfyová. Turbíny elektráreň opätovne spustila ešte v ten istý deň o piatej nadránom. Aj vďaka zníženej hladine Dunaja mohli maďarskí záchranári pri vyberaní výletnej lode použiť riečny žeriav. Štátne podniky tvrdia, že zastavenie dvoch z ôsmich turbín nespôsobilo žiadne ekonomické škody v prípade výroby elektrickej energie, nedošlo ani k ohrozeniu prevádzkyschopnosti a bezpečnosti elektrárne. Vodohospodári takto neznižovali prietok turbín prvýkrát, hoci ide o zriedkavý krok. Turbíny gabčíkovskej elektrárne zastavovali aj v septembri 2016, keď do hrádze narazila výletná loď so 160 pasažiermi a 50-člennou posádkou. Pri nehode nebol nikto zranený, no pre opravy na brehu museli znižovať hladinu rieky o necelý meter. K havárii výletnej lode Hableány došlo 29. mája, podľa zverejnených záberov z bezpečnostnej kamery do nej odzadu narazila hotelová loď Viking Sigyn. Na lodi Hableány bolo v čase zrážky 33 juhokórejských turistov a dvaja členovia posádky. Tesne po nehode sa podarilo zachrániť sedem ľudí, po ďalších pátrali záchranári až dodnes. Z vôd Dunaja a vraku sa záchranárom podarilo dosiaľ vyzdvihnúť 24 tiel, štyri osoby sú stále nezvestné. Kapitána hotelovej lode, ktorá výletnú loď s turistami nabúrala, poslal maďarský súd do väzby, je totiž podozrivý, že nehodu spôsobil úmyselne.


Výrobca čokolády Hershey zvýšil zisk, tržby ale ovplyvnil slabší dopyt v Číne

Jednou z výziev, ktorej Hershey v Číne čelí, je, že sa vo svojich produktoch bude musieť trafiť do tradičných chutí Číňanov.

NEW YORK. Americká cukrovinkárska spoločnosť Hershey oznámila za 4. kvartál minulého roka rast zisku o vyše 5 % a prekonala odhady trhov, v tržbách však za ich očakávaniami zaostala. Podpísal sa pod to najmä pokles dopytu po jej produktoch na kľúčovom čínskom trhu. Firma vyrábajúca napríklad čokolády Hershey's Kisses alebo arašidové sušienky v čokoláde Reese's Peanut Butter Cups, dosiahla vo 4. kvartáli minulého roka zisk na úrovni 249,66 milióna USD (232,44 milióna eur). V rovnakom období predchádzajúceho roka to bolo 237,04 milióna USD. V medziročnom porovnaní tak zisk vzrástol o 5,3 %. Bez započítania mimoriadnych položiek dosiahol zisk na akciu 1,17 USD. Ekonómovia pritom počítali s upraveným ziskom len na úrovni 1,08 USD/akcia. Tržby sa zvýšili o 3,1 % na 1,97 miliardy USD. Napriek ich zvýšeniu ale firma zaostala za odhadmi ekonómov, ktorí počítali s rastom tržieb na 1,99 miliardy USD. Dôvodom je najmä pokles tržieb v Číne, ktorá patrí ku kľúčovým trhom cukrovinkárskej spoločnosti. Tržby na tomto trhu klesli vo 4. štvrťroku medziročne o 16,6 %. Podľa spoločnosti predaj do veľkej miery negatívne ovplyvnili meniace sa makroekonomické podmienky. Firma síce v roku 2014 kúpila miestneho výrobcu čokolády Shanghai Golden Monkey, napriek tomu jej tržby na čínskom trhu už niekoľko kvartálov zaznamenávajú pokles. Ako pre agentúru Reuters povedal Fintan Ryan, analytik v Berenberg Bank, kúpa cukroviniek sa v Číne v poslednom období do veľkej miery presúva na internet. To firme Hershey komplikuje biznis, keďže v minulých rokoch investovala nemalé peniaze do kamenných prevádzok. Ďalšou výzvou, ktorej Hershey v Číne čelí, je, že sa vo svojich produktoch bude musieť trafiť do tradičných chutí Číňanov. "Nemôžete predávať rovnaké produkty v Číne, ako predávate v Severnej Amerike alebo Európe. Čínski spotrebitelia žiadajú ich typické chute," dodal Ryan. Aj napriek tomu je ale Hershey vo svojich odhadoch na tento rok optimistická. Vedenie spoločnosti očakáva upravený zisk na akciu na úrovni 4,72 až 4,81 USD. Analytici počítajú s upraveným ziskom len okolo 4,64 USD/akcia. Tržby by mali vzrásť o 2 % až 3 % na 7,59 miliardy až 7,67 miliardy USD. To by bolo v súlade s odhadmi ekonómov.


V Nemecku odsúdili Sýrčana, za prípravu útoku dostal dva roky väzenia

Súd vyhovel žiadosti prokuratúry, aby sa vo verdikte zohľadnil aj vek obžalovaného.

KOLÍN NAD RÝNOM. Súd v západonemeckom meste Kolín nad Rýnom odsúdil v pondelok na dva roky väzenia 16-ročného Sýrčana usvedčeného z prípravy teroristického útoku, ktorý sa mal odohrať na území Nemecka. Udelením pomerne krátkeho trestu súd vyhovel žiadosti prokuratúry o to, aby sa vo verdikte zohľadnil aj vek obžalovaného, uviedla agentúra DPA. Prokuratúra požadovala, aby Sýrčana odsúdili na dva roky a tri mesiace väzenia. Nemenovaného mladíka usvedčil súd zo zapojenia do internetovej komunikácie, v rámci ktorej prostredníctvom chatovacej aplikácie prejavoval blízkemu spojencovi Islamského štátu svoju ochotu zostrojiť bombu. Jeho plány však boli odhalené v skorom štádiu, a to ešte pred dohodnutím miesta chystaného útoku. Mladík sa voči rozsudku môže obvolať. Jeho obhajcovia žiadali, aby bol zbavený viny.


Pacient psychiatrickej kliniky v Rumunsku zabil päť ľudí

Zamestnanci zariadenia čelia obvineniam zo zanedbania svojich pracovných povinností.

BUKUREŠŤ. Pacient na psychiatrickej klinike v Rumunsku dobil na smrť päť ďalších pacientov so stojanom na infúzie a viacerých ďalších zranil. Informovali o tom miestne úrady. Tridsaťosemročný muž zaútočil na pacientov v nedeľu v meste Sapoca na severovýchode krajiny. Traja zomreli na mieste, ďalší dvaja vrátane 88-ročnej ženy neskôr v nemocnici. Šéfka kliniky Viorica Mihalascu, ktorá po útoku rezignovala, povedala, že "sa všetko udialo za menej než minútu". Ako poznamenala, pacientove "symptómy nenaznačovali, že sa blíži tragédia". Rumunské ministerstvo zdravotníctva v pondelok oznámilo, že zamestnanci zariadenia čelia obvineniam zo zanedbania svojich pracovných povinností.


Riešila to až polícia. Nitra sa za incidenty v hľadisku fanúšikom ospravedlnila

Do budúcnosti urobíme všetko, aby sa podobný incident neopakoval, uvádza sa v stanovisku klubu.

NITRA. Zrekonštruovaný a zmodernizovaný futbalový štadión v Nitre je určite dobrou správou pre tamojší klub i slovenský futbal, tou horšou sú výtržnosti v novom stánku. V sobotňajšom stretnutí 5. kola najvyššej súťaže Fortuna ligy proti úradujúcemu majstrovi Spartaku Trnava, ktorý sa skončil nerozhodne 0:0, zarezonovala i skutočnosť, že sa do seba pustili fanúšikovia z oboch táborov. Bitku údajne vyvolali priaznivci Nitry, ktorí si to nasmerovali do trnavského sektora. Incident musela vyriešiť až polícia. Nitra zverejnila oficiálne stanovisko, v ktorom sa ospravedlňuje všetkým fanúšikom a urobí maximum, aby sa takáto situácia už nezopakovala. "Veľmi nás mrzí incident zo záveru domáceho zápasu 5. kola medzi FC Nitra a FC Spartak Trnava, v ktorom došlo k stretu fanúšikov oboch táborov a k následným násilnostiam. Indivíduá, ktoré celý incident vyprovokovali, boli ihneď identifikované prostredníctvom bezpečnostného kamerového systému. Ich identita bola odovzdaná kriminálnej polícii a tá začala vo veci konať. Akonáhle nám to legislatíva dovolí, bude udelený zákaz vstupu na štadión niekoľkým konkrétnym osobám," uvádza sa vo vyjadrení vedenia nitrianskeho klubu, ktoré odmieta násilnosti a chce zabojovať o fanúšikov. "Dôrazne sa ohradzujeme voči násiliu na štadiónoch a chceme, aby návšteva domácich zápasov bola predovšetkým príjemne strávený čas. Incident zo sobotného zápasu nám v mnohých veciach nastavil zrkadlo, a preto sme okamžite začali pracovať na zaistení bezpečnosti, vylepšení služieb pokladní a bufetov a celkovom zvýšení komfortu všetkých návštevníkov štadióna pod Zoborom. Do budúcnosti urobíme všetko, aby sa podobný incident neopakoval. Veríme, že aj vďaka Vašim postrehom a konštruktívnej kritike urobíme z nitrianskeho štadióna stánok hodný našich skutočných fanúšikov," uvádza sa ešte na klubovom webe v stanovisku vedenia FC Nitra.


V kurdskom referende bude hlasovať aj sporný iracký región Kirkúk

Kirkúk si nároku Kurdi, aj keď nepatrí do ich autonómneho regiónu.

BAGDAD. V septembrovom referende o nezávislosti severoirackého Kurdistanu budú môcť hlasovať aj obyvatelia spornej provincie Kirkúk. Rozhodla o tom v utorok provinčná rada Kirkúku, v ktorom žije veľké množstvo Kurdov, ale aj početné komunity Arabov, Turkménov a kresťanov, informovala agentúra AP. Provincia Kirkúk nie je súčasťou autonómneho kurdského regiónu na severe Iraku. Kurdi si však Kirkúk dlhodobo nárokujú. Túto na ropu bohatú provinciu de facto ovládajú kurdské jednotky už od roku 2014, keď rozsiahle oblasti Iraku obsadili extrémisti z organizácie Islamský štát (IS). Irackí Kurdi chcú uskutočniť referendum o vyhlásení nezávislosti svojho regiónu 25. septembra, a to napriek žiadosti Spojených štátov o jeho odloženie. Ústredná iracká vláda v Bagdade považuje pripravovaný plebiscit za protiústavný. Za účasť v referende hlasovalo dnes 22 z 24 prítomných členov provinčnej rady Kirkúku, ktorá má celkovo 41 členov. Zasadnutie totiž bojkotovali arabskí a turkménski poslanci. Proti uskutočneniu referenda vystupujú aj Turecko a Irán, ktoré sa obávajú nárastu separatistických tendencií vo vlastných kurdských menšinách. Od plebiscitu sa dištancovala aj misia OSN v Iraku.


Mourinha už nebaví byť bez práce: Nechcem prevziať tím uprostred sezóny

Portugalčan je bez kontraktu od decembra 2018.

MADRID. Nezamestnaný futbalový tréner Jose Mourinho má už plné zuby ničnerobenia. Vo štvrtok to prezradil v rozhovore pre Španielsku televíziu. Zároveň však spomenul, že ho neláka možnosť prevziať klub uprostred sezóny. Portugalčan je bez práce, odkedy ho vyhodil Manchester United v decembri 2018. "Už mám toho naozaj dosť," povedal Mourinho, no zároveň vysvetlil, prečo ho na lavičke v blízkej budúcnosti zrejme neuvidíme. "Nechcem prevziať mužstvo v januári. Chcel by som si nájsť klub, ktorý by ma chcel od začiatku budúcej sezóny," dodal bývalý kouč Realu Madrid, Chelsea, či Interu Miláno. Tiež odpovedal na otázku, či by prijal ponuku od reprezentačného mužstva. "Možno o desať rokov," povedal 56-ročný Portugalčan. "Chcel by som to robiť, priviesť nejaké mužstvo na majstrovstvá Európy, či sveta. Lenže viesť v priebehu dvoch rokov iba zopár stretnutí, to mi nesedí. Mám rád každodenný tréning a zápasy dvakrát do týždňa," vysvetlil. Správu priniesla agentúra AFP.


Pánik napokon prehovoril. Po rozhovore so Šatanom

Tomáš Tatar

Richard Pánik

Prečo nejde Bakoš?

Môže za to zrejme jeho minuloročný úlet.

PIEŠŤANY. Vedenie slovenskej hokejovej reprezentácie posledné dni tvrdo pracovalo, aby mu vybavilo poistku na majstrovstvá sveta. Po sezóne sa totiž Richardovi Pánikovi v Arizone skončila zmluva. A prípadné zranenie by mu mohlo skomplikovať jeho hokejovú budúcnosť. Napokon sa to vedeniu na čele s generálnym manažérom Miroslavom Šatanom podarilo a 28-ročný krídelník bol už na utorňajšom zraze reprezentácie v Piešťanoch. Druhý najproduktívnejší slovenský hokejista v NHL, ktorý strelil štrnásť gólov, ku ktorým pridal devätnásť asistencií, však šokoval svojím prístupom. „Pánik nebude rozprávať, lebo je na nahnevaný na slovenské médiá. Bude hovoriť až v mixzóne po zápasoch na majstrovstvách sveta, lebo je to povinné,“ prezradil hovorca Slovenského zväzu ľadového hokeja Peter Jánošík. Za nečakaný krok zrejme môže udalosť spred roka, keď Pánika zatkla v meste Scottsdale polícia, keď pod vplyvom alkoholu odmietol opustiť miestny podnik a informáciu zmonitorovali aj slovenské médiá. "Je to Pánikovo rozhodnutie a budeme ho akceptovať," reagoval Miroslav Šatan. Po rozhovore s generálnym manažérom hokejovej reprezentácie sa napokon Pánik rozhodol prehovoriť. Na 43 sekúnd. "Pocity sú dobré. Po sezóne som sa cítil dobre, takže som dobre naladený," reagoval stručne 28-ročný Pánik. Doterajšie zápasy slovenskej reprezentácie v príprave nesledoval. "Sledoval som iba výsledky," dodal. Útočník Arizony by mal na majstrovstvách sveta patriť ku kľúčovým slovenským hokejistom. "Budem robiť všetko preto, aby som dal nejaké góly. V kabíne je dobrá nálada, všetci sme sa zvítali," naznačil Pánik. To, že sa pred domácim šampionátom tvorí silný tím, však nechce preceňovať. "Všetko sa bude odvíjať na ľade, uvidíme, ako si sadneme," dodal.


Severná Kórea označila posledné sankcie OSN za vojnový akt

Sankcie OSN krajina chápe ako násilné narušenie suverenity.

LONDÝN. Severná Kórea označila posledné sankcie Organizácie Spojených národov (OSN) uvalené na krajinu za "vojnový akt". Ministerstvo zahraničia v stanovisku uviedlo, že reštriktívne opatrenia sa rovnajú úplnej ekonomickej blokáde, informovala oficiálna tlačová agentúra KCNA. Dodala, že posilnenie obrannej schopnosti Severnej Kórey je jediným spôsobom, ako frustrovať Spojené štáty. Sankcie OSN krajina chápe ako "násilné narušenie suverenity a vojnový akt, ktorý ničí mier a stabilitu na Kórejskom polostrove a v širokom regióne," uviedla KCNA. V BR prešlo v piatok jednomyseľne sprísnenie sankcií voči komunistickej Kórejskej ľudovodemokratickej republike (KĽDR). K sprísneniu sankcií, ktorého navrhovateľom boli Spojené štáty, pristúpila rada v reakcii na najnovší test severokórejskej balistickej rakety, ktorý táto nevypočítateľná diktatúra uskutočnila 29. novembra.Najnovšie sankcie okrem iného sprísňujú obmedzenia pre import severokórejskej ropy, obmedzujú lodnú dopravu z a do tejto krajiny a prikazujú všetkým Severokórejčanom, ktorí pracujú v zahraničí, aby sa do dvanástich mesiacov vrátili do Severnej Kórey.


OBJEKTÍVŠvajčiari otvorili najstrmšiu pozemnú lanovku na svete

Pozemná lanovka prejde prevýšenie 744 metrov.

Agentúrnu správu sme nahradili autorským textom. Jazda v nej trvá približne štyri minúty. Na najstrmšej časti jazdy je stúpanie 110 percent. (Takéto stúpanie by bolo napríklad v prípade, ak by ste medzi dvoma bodmi vzdialenými vzdušnou čiarou sto metrov prekonali 110 výškových metrov.) Najstrmšiu pozemnú lanovku na svete cez víkend prvýkrát sprístupnili pre verejnosť. Kabíny pre pasažierov majú valcovitý tvar a počas jazdy sa prispôsobujú tak, aby ľudia boli neustále vo vzpriamenej polohe. Lanovka štartuje z mesta Schwyzz v strednom Švajčiarsku a končí v alpskej dedine Stoos. Dedina leží vo výške 1300 metrov nad morom a nedá sa do nej dostať na aute. Lanovka nebude slúžiť iba pre turistov, využívať ju budú najmä miestni obyvatelia na dopravu medzi dedinou a mestom. Stavba lanovky trvala štrnásť rokov a stála 52 miliónov švajčiarskych frankov (45 miliónov eur). Článok sme doplnili o vysvetlenie stúpania pozemnej lanovky. Percentuálne stúpanie nie je totožné so sklonom vyjadreným v stupňoch.